Source: http://www.oslovma.hu/index.php/hu/archiv/189-archiv-monitoring/857-zo-slovenskej-tlae-sept-ii-2012-monitor
Timestamp: 2019-12-06 21:26:53+00:00

Document:
Zo slovenskej tlače - Sept. (II.) 2012 - Monitor
Posledná aktualizácia22:26:52
Utolsó frissítés: 2012. november 11. vasárnap, 22:12
Plače Csáky, plače Duray - Sen o jednotnom národe - Hranica, ktorá spája? - Usilovať sa o dobré susedské a pokojné vzťahy - Zvyky, mentalita... - Slovanské príbuzenstvo Maďarov - Orbán vezme hlasy nerozhodným voličom- Gyurcsány: Nepotrebujeme sa vracať k Trianonu - "Roďte a muž vás nezabije"
Orbánov sen o jednotnom maďarskom národe sa rozplýva
„A nás ako podporujú? Nijako! Tak TOTO im!“
20. septembra 2012 - (Pavol Žibrita - pavolzibrita.blog.sme.sk)
Plače Csáky, plače Duray, že Maďarov ubúda, na Slovensku robia hurhaj, pritom ich len pribúda. Neviem, prečo taký krik, to nepochopí dnes už nik. Každý predsa dobre vie, že Maďarov zo dňa na deň viacej je. Najprv niekoľko čísel: na Slovensku ich od posledného sčítania ubudlo približne 50 tisíc, v Maďarsku okolo 100 tisíc. Medziročne, recipročne, úplne rovnaký úbytok. Takže zbytočný plač, krik a obviňovanie Slovákov. Veď v Maďarsku ubúdajú v rovnakom pomere a rovnako rýchlo. Vari ich tam tiež niekto asimiluje? Samozrejme, že nie! Demografická situácia je jednoducho taká. Prirodzený prírastok je proste už celé roky mínusový. Pritom ich ale fakticky pribudlo okolo 200 tisíc. Číslo nových občanov Maďarska, nových „obrancov” vlasti (v prísahe sa zaväzujú o. i. aj k jej obrane!) už prekročilo 350 tisíc. Málo? Veľa? Vlastne to ani nie je podstatné. Podstatné je, čo si o tom myslia ľudia z ulice. Neviem, ako inde v Maďarsku, ale čo si myslia v Čabe, to viem. Počul a videl som to 20. augusta, keď pri príležitosti osláv štátneho sviatku zložilo na hlavnom čabianskom námestí verejnú prísahu takmer 40 maďarských Rumunov či rumunských Maďarov? Tí budú mať odteraz povinnosť brániť nielen svoju „starú” vlasť - Rumunsko, ale aj „novú” vlasť - Maďarsko. A čo budú robiť ak vypukne konflikt medzi nimi? Nevedno. Jedno je však isté. Budú prví, ktorí na to doplatia. Poviem úprimne. Sedel som medzi divákmi na námestí, no nechcite vedieť, ako sa vyjadrovali. „Novým občanom” Maďarska zaznel iba sporadický potlesk. Ľudia nie sú hlúpi, vedia, za akým účelom ich orbánovci potrebujú. Vedia aj to, aká finančná podpora ide za hranice (nielen rumunské). Tu žije polovica národa na hranici chudoby a tam ide podpora? Len aby hlasovali? Len aby dali svoje deti do maďarských škôl? A čo, vari my nehlasujeme? Nedávame deti do maďarských škôl? A nás ako podporujú? Nijako! Tak TOTO im! To gesto určite poznáte. Tak asi takto nejako sa ľudia v Maďarsku, v Čabe, „tešia” svojim novým spoluobčanom. Sa mi vidí, že Orbánov sen o jednotnom maďarskom národe sa mu rozplýva rovno pred očami. Nečudo, veď najväčším „rozbíjačom” Maďarov je on sám. A ako sa zdá, už nielen tých za hranicami, ale aj tých doma. Len tak ďalej, Viktorko!
„Vidíš, Ďuro muoj, ešte SME...“
17. septembra 2012 - (Pavol Žibrita - pavolzibrita.blog.sme.sk)
Napriek tomu, že Békešská Čaba je ešte stále považovaná za hlavné mesto Slovákov v Maďarsku a nájdete tu napr. Dom slovenskej kultúry, Slovenské gymnázium, Čabiansku organizáciu Slovákov či Slovenskú národnostnú samosprávu (predtým - menšinovú), takých dní v roku, keď sa Slovač pripomenie, doslova zviditeľní tunajším obyvateľom, nebýva veľa. V prvom septembrovom týždni ich však bolo hneď niekoľko. A bol to dobrý pocit, lebo keď na takéto akcie prídu do Čaby Slováci aj z iných končín, aj tí „naši“ sa osmelia, zistia, že takto dovena sme hádam ešte celkom mocní a môžeme sa aj na verejnosti smelo odúvať, ba aj vyspevovať a nik sa do nás nezastarie. Najkrajšie to vystihli dvaja tunajší starší rodáci - Slováci, edon Komlóšan a druhí Čabän, ked vijšli popred „szálodu“, ďe sa konala recepcia ku Dňu ústavy, na cigaretku a edon vraví druhimu: „Vidíš, Ďuro muoj, ešte SME...“ Nevien, či hútali iba na seba, že ich tá zubatá ešte neodňiesla, ale sa mi tak videlo, že aj oni majú radosť z toho národa slovenského, ktorý sa zišiel v hoteli Fiume na oslave 20. výročia prijatia Ústavy Slovenskej republiky na pozvanie generálneho konzula, ktorý má sídlo v Čabe. Iba Martin Vozár, šéf hotela, ktorý svoj slovenský pôvod nikdy nezaprel, mal na tvári viditeľné obavy, či pripravil všetkého dostatok. Tentoraz totiž prišla v plnom počte aj miestna honorácia (samozrejme, že fidesácka), nie tak ako po minulé roky, keď im to najvyšší šéf zakázal, ako odvetu za náš postoj k zákonu o dvojitom občianstve. A tak mal samozrejme radosť aj náš generálny konzul, pán Štefan Daňo, ktorý vo svojom prejave, okrem iného, vyzdvihol slová ministrov zahraničia, že toho, čo spája naše krajiny, je oveľa viac, a je to dôležitejšie, ako to, čo nás rozdeľuje. Zmenenému postoju Budapešti sa niet čo čudovať, lebo ako sa zdá, s Maďarmi z okolitých krajín diskutujeme iba my - Slováci. Veď za dva a pol roka, čo sú orbánovci pri moci, bol najvyššie postaveným vládnym činiteľom, ktorý navštívil Budapešť, iba náš minister zahraničia! Recepcia ku Dňu ústavy v Čabe dopadla dobre, Martin mal zbytočné obavy, lebo všetkého bolo nadostač, úspech mal aj koncert Košickej štátnej filharmónie vo Veľkom evanjelickom kostole, ktorý sa konal po recepcii, a MY sme si v ten pondelok s radosťou pripomenuli, že SME. V strede týždňa sa Deň ústavy oslavoval v Budapešti, na našom veľvyslanectve. „Povinné cvičenie” pre tamojšie diplomatické zbory a pár pozvaných krajanov, viac angličtiny a maďarčiny ako slovenčiny, ale hlavne oveľa menej „tepla” ako v Čabe. Nič sa nedá robiť, oficiality sú už raz také. Potešilo jedine to, ŽE SME sa opäť pripomenuli, tentoraz širšiemu svetu, ktorý, ako sa zdá, už nemá problémy s polohou, ba ani s názvom našej krajiny, na rozdiel od niektorých domácich (rozumej maďarských) politikov. Oveľa veselšie sme sa pripomínali koncom týždňa na „Dolnozemskom jarmoku” v Čabe. Počasie prialo, a tak sa tento 2-dňový národnostný festival, ktorého „opraty” drží pevne v rukách tunajšia slovenská komunita, naozaj vydaril. Spoločne s našimi dolnozemskými „bratmi” zo Srbska a Rumunska, ako aj Slovákmi z okolitých miest a obcí (Berinčok, Veľký Bánhedeš, Komlóš, Kétsopron, Megyesegyháza, Pitvaroš, atď..) sme sa pripomenuli Čabänom, že ozaj SME. Najviac sa vedeli rozšafáriť „Šafárikovci” - mládež z Pazovy a okolia, ktorých súbor ľudového tanca a muzika „P. J. Šafárika” po dva dni, vlastne noci, rušila v Čabe nočný kľud. Národa sa zišlo neúrekom. Hlavne v sobotu. Nielen spev, hudba, tanec, ukážky rôznych remesiel či klasický jarmočný tovar, ale predovšetkým „ňaňičkina” kuchyňa prilákali more návštevníkov. V Čabe je všeobecne známe, že tá „tótska” kuchyňa je oveľa lepšia ako tá maďarská. A skutočne! Ľuďon nasteľko chutilo, a muožbiť boľi iba tag lační, že okolo poluňa už nebolo nič. Šecko sa pojedlo. Zmizli herouke aj kvasienke, Uhrin Zoli predau šecke klbáse a biv si hlavu o múr, že viac nedoniesou (s klobásami to bolo podobné, ako vlani v Bratislave - pamätáte?), kapusta s baraninou išla na dračku, tag ako aj kapustníka, lokše, či haluške (brindzovie, tvarohovie, kapustovie, makovie, orechovie). Iba ľekvár sa nevariv. Sarvašanke so svojima sľúkami ostále doma, ľebo na Sarvaši boli práve toďi „sľúkovie dni”, a tag sa variv iba sapún, ale aj ťen sa docista šeckí predau. Bantovalo ma iba eno: Slováci zo Slovenska neprišli. Ani tí, čo boli pozvaní a boli vytlačení na plagátoch. A tag reku napíšem tento „cikk”, túto správu, aby ste v Slovensku vedeli, že ešte sme. Dovena s ťimi zo Srbska a Rumunska sme hňedka večší a smelší. A tag in kúšťik aj závidíme, ľebo pravda je taká, že pokiav MY tu v Maďarsku EŠTE SME, ešte sa opálame, no način nás už podopierať, ONI, ako vino, ešťe ZAVEĽA AJ BUDÚ. Ľen aby sťe veďeľi...
„Maďarská politika vždy a presne vedela, čo nám škodí najviac...“
http://www.oslovma.hu/index.php/sk/nazory/160-nazory3-nazory3/487-alexander-kormo-nad-zaniknutm-asopisom-sme
Hranica, ktorá spája? Sonda do slovensko-maďarských vzťahov
19. septembra 2012 - (Magdalena Bystrzak - Pravda)
V 20. storočí sa počas života jedného pokolenia vystriedalo celé množstvo zlomových historických udalostí. Najmä ak táto generácia žila na hranici, ktorá sa v relatívne krátkom období dokázala aj niekoľkokrát posunúť. Takéto hraničné prípady, ktoré spája pocit ustavičnej zmeny a neistoty, sa objavujú práve na stránkach Hunčíkovej beletristickej prvotiny, ktorá sa hneď ocitla v desiatke finalistov ceny Anasoft litera. Hraničný prípad môžeme považovať za typický príbeh obyvateľov stredoeurópskeho mestečka. A nielen to. Román sa obsahovo radí do tej línie slovenskej prózy, pre ktorú je hlavným motívom otázka slovensko-maďarského spolužitia. Ako je uvedené na záložke knihy: „V duchu ballekovského označenia by sa mohol román Petera Hunčíka nazvať ďalšou, no zároveň inou knihou o Palánku, svojráznom meste na južnej hranici.” Mestečko Šahy (lebo v ňom sa odohráva bežný život protagonistov) sa v Hunčíkovom texte stáva miestom, v ktorom je počuť súzvučnosť jazykov, osudov a možnože aj identít. Fragmentárny príbeh sa odohráva v pohyblivom časopriestore, v ktorom sa spomienky miestnych obyvateľov voľne miesia s prítomnosťou. Spoločenské vzťahy sa tak odohrávajú na pozadí súdobých politických udalostí. Hunčík mnohokrát mení aj samotnú rozprávačskú perspektívu, čo síce môže spôsobiť čitateľský zmätok, ale dynamizuje sa tým kompozícia textu. Jednotlivec s pohraničnou identitou pociťuje na vlastnej koži atmosféru ustavičného napätia. Konflikty sa odohrávajú nielen medzi Slovákmi a Maďarmi, prípadne Židmi, ale aj v rámci svetonázorových, náboženských a politických rozdielov. Energia príbehov klesá na miestach, určených pre ironický odstup. Tieto nepochybne najvydarenejšie miesta knihy sú zachytené z perspektívy dospievajúcich pubertálnych chlapcov. Na čitateľa pôsobia nielen presvedčivo, ale predovšetkým karikatúrne, groteskne, jednoducho zábavne. Hranica, hoci je miestom, ktoré ľudí rozdeľuje, má nepochybne aj začleňujúcu funkciu, čím vytvára svojráznu mimonárodnú identitu, viditeľnú aj v jazyku: „Dáme még egy runda, šéfko!” Hunčíkov Hraničný prípad je preto aj skvelým prekladateľským výkonom. Ako vo svojej recenzii poznamenal Juraj Buzalka: „Text je akurátne južanský - cítiť z neho maďarčinu!” A nielen maďarčinu, ale aj stredoeurópsku toleranciu v praxi. Síce nedokonalú, ale nevyhnutnú pre vzájomné pochopenie. V tom tkvie základný prínos Hunčíkovho románu, ktorý sa síce nečíta na jeden dych, ale pohybuje sa po tenkom ľade slovensko-maďarskej (stredoeurópskej) konfrontácie pútavým a spoľahlivým spôsobom.
NR SR: Slovensko sa bude usilovať o dobré susedské a pokojné vzťahy s Maďarskom
19. septembra 2012 - (tasr)
Slovensko sa bude usilovať o dobré susedské a pokojné vzťahy s Maďarskom. Bilaterálnu spoluprácu chce prehlbovať s plným využitím osvedčeného mechanizmu zmiešaných medzivládnych komisií, vrátane menšinovej/krajanskej problematiky. Súčasne bude rokovať o otvorených otázkach vzájomných vzťahov. Uvádza sa to v zameraní zahraničnej politiky na tento rok, ktoré dnes odobrili poslanci NR SR. Zahraničná politika sa v tomto roku zameria na európsku politiku, ekonomickú diplomaciu a služby a pomoc v krízových situáciách slovenským občanom v zahraničí. „Využívajúc svoje skúsenosti a doterajšie zameranie bude slovenská diplomacia aj naďalej osobitne prítomná a aktívna v krajinách západného Balkánu, Východného partnerstva a tiež Južného susedstva,” uvádza sa v materiáli. Kľúčovou témou európskej politiky bude tzv. rastová agenda. SR bude naďalej podporovať udržanie konkurencieschopnosti a hospodárskeho rastu EÚ, fiškálnu konsolidáciu, zachovanie zamestnanosti, tvorbu nových pracovných miest najmä pre mladých a rozvoj malého a stredného podnikania. Východiskom pozície SR je presvedčenie, že dlhodobo udržateľný rozvoj je možný iba za predpokladu zdravých verejných financií a štrukturálnych reforiem. Naštartovanie hospodárskeho rastu však nie je možné bez ďalších impulzov na jeho podporu. Ako vyplýva z materiálu, Slovensko bude pokračovať v aktívnej účasti v operáciách medzinárodného krízového manažmentu. Aj v priebehu roka budú slovenskí vojaci pôsobiť v operácii NATO ISAF v Afganistane, pričom pre SR Afganistan ostáva najvyššou operačnou prioritou. Zároveň sa má pripraviť plán angažovania sa v Afganistane do a po roku 2014. SR bude aj naďalej prispievať do misií a operácií EÚ na západnom Balkáne (EULEX Kosovo, EUFOR Althea v Bosne a Hercegovine), v Gruzínsku (EUMM Gruzínsko), v Afganistane (EUPOL Afganistan) a na moldavsko-ukrajinskej hranici (EUBAM). V rámci zahraničnej politiky sa má zároveň dbať na adekvátne zastúpenie SR v misiách OSN s dôrazom na zastúpenie príslušníkov Ozbrojených síl SR v mierovej misii OSN na Cypre (UNFICYP) a v pozorovateľskej misii OSN na hraniciach medzi Libanonom, Sýriou a Izraelom (UNTSO). Diplomatické aktivity rezortu zahraničia majú byť ešte vo väčšej miere nasmerované na hospodársku, investičnú a obchodnú oblasť, ktorá tvorí mimoriadne významnú agendu zahraničných stykov v stabilných politických a bezpečnostných podmienkach, ktoré SR v regióne spoluvytvára v rámci EÚ a NATO.
Svetový kongres ugrofínskych národov
Zvyky, mentalita... - Sú náchylní zabúdať na slovanské príbuzenstvo
17. septembra 2012 - (Csaba Gy. Kiss - Týždeň)
Na začiatku septembra usporiadali v Siófoku Svetový kongres ugrofínskych národov. Podujatie sa organizuje každé štyri roky. Estónsko, Fínsko, Maďarsko a Rusko vypravili na cestu iniciatívu, ktorej základom je jazyková príbuznosť. Na pobrežie Balatonu pricestovalo 450 delegátov vrátane prezidentov Fínska, Estónska aj Maďarska. Z Ruska prišli predstavitelia vyše dvadsiatich menších aj väčších národností. Program vyplnila výmena názorov od etnopolitiky a jazyka, školstva a kultúry, až po hospodárske otázky. K tomu všetkému pestrý kultúrny program. Isteže, je známe, že jednotlivé finugorské jazyky často rozdeľuje veľká vzdialenosť. Toto príbuzenstvo je vzdialené, medzi maďarským a fínskym jazykom je väčší rozdiel ako, povedzme, medzi nemčinou a slovenčinou. Jazykovedná štruktúra a logika jazyka, ako aj časť slovnej zásoby je totožná. Ale Maďar a Fín sa dorozumieť nevedia vôbec. Zaujímavým javom je, že ugrofínska príslušnosť nezohrala takmer nijakú úlohu vo vytváraní moderného maďarského národa. Pre maďarskú národnú mytológiu malo rozhodujúci význam hunsko-maďarské príbuzenstvo. Za predchodcu Uhorska (Maďarska) pokladali Attilovu krajinu. Len v zátvorke poznamenávam, že v znamení tejto tradície rodičia vybrali krstné meno aj autorovi týchto riadkov (podľa legendy najmenší syn kráľa Attilu sa volal Čaba). Dodnes sa často prevaľujú vlny polemík o pôvode Maďarov. Následne potom desaťtisíce návštevníkov priťahovali folklórne a jazdecké vystúpenia na podujatí s názvom „Kurulský kraj” (kmeňové zhromaždenie), ktoré sa organizuje v auguste v bugackej puste (Báčsko-Malokumánska župa pri Kecskeméte) a zúčastňujú sa na ňom zástupcovia východného turko-hunského príbuzenstva (od Turecka po Kazachstan). Nemožno spochybniť, že maďarský jazyk patrí do ugrofínskej jazykovej skupiny, ale je pravda, že etnikum a jazyk sa bezvýhradne neprekrývajú. Maďarské kmene, vandrujúce do Karpatskej kotliny, patrili k rozličným etnickým skupinám, možno aj preto pre symbolické posilnenie spolupatričnosti bolo nutné zmluvy vodcov „spečaťovať krvou”. Aj meno vodcu Árpáda je tureckého pôvodu (od jačmeňa, árpa). Výskumníci pôvodu Maďarov sú však náchylní zabúdať na slovanské príbuzenstvo. Reč je viac ako o tisícročnom spolužití. Zvyky, mentalita, gastronómia, čiastočne aj so zreteľom na ľudovú a meštiansku kultúru, majú s Maďarmi najbližšie Slováci a stredoeurópska časť Chorvátska.
Fiľakovo - Na hrade otvoria po šiestykrát medzinárodnú výstavu Hrad svetov
Po piatich rokoch od prvého ročníka výstavy Artfoto otvoria vo Fiľakove vo štvrtok 20. septembra fotovýstavu Hrad svetov 6. Ako pre TASR povedal riaditeľ hradného múzea vo Fiľakove Attila Agócs, na výstave sa budú prezentovať umelci z Talianska a Maďarska. Predseda Maďarského zväzu fotografov vystaví svoje diela nafotené v Číne. Pred piatimi rokmi otvorili medzinárodnú výstavu Artfoto v zrekonštruovanej Bebekovej bašte fiľakovského hradu. Odvtedy sa na výstavách Hrad svetov predstavili fotografi z Japonska, Austrálie, Brazílie, Venezuely a z deviatich európskych štátov. „Tento rok budú hlavnými hosťami umelci Talianska Rosi Guia, Fabio Loi, Nagy Zoltán, Uliano Lucas a Salvatore Ligios. Z Maďarska sa predstaví Szamody Zsolt Olaf, Papp Elek a Lehotka László. Szamody Zsolt Olaf je predseda Maďarského zväzu fotografov a vystaví svoje diela nafotené v Číne,” povedal Agócs. Spoluorganizátorom výstavy je združenie Ménes-patak Egyesület z Maďarska. Na vernisáži 20. septembra o 16.00 odznejú džezové kompozície pre klavír a gitaru v interpretácii Pála Botosa a Attilu Atlasza. Výstavu, ktorá bude sprístupnená do 15. novembra na horných podlažiach Bebekovej bašty, otvorí kurátor András Tóth.
madari.sk - Nová stránka o Maďaroch chce búrať stereotypy
19. septembra 2012 - (sita)
Nová internetová stránka madari.sk chce návštevníkom stručne, jasne a zrozumiteľne odpovedať na otázky o Maďaroch a maďarskej menšine žijúcej na Slovensku. Autormi nápadu sú Fórum inštitút pre výskum menšín a nezisková organizácia Okrúhly stôl Maďarov na Slovensku. Spustenie stránky naplánovali na štvrtok 20. septembra. „Sme ľudia, ktorým prekáža všeobecná neinformovanosť slovenskej verejnosti o Maďaroch a maďarskej menšine na Slovensku. Prekážajú nám falošné správy, klebety a stereotypy, s ktorými sa stretávame každý deň,” vyhlasujú iniciátori. K spusteniu stránky viedla niekoľkoročná snaha. Podieľali sa na nej odborníci z oblasti politológie, histórie, aj médií. Tí vyhodnotili na základe pozorovaní situáciu Maďarov na Slovensku. Jedným z odborníkov je aj bývalý generálny riaditeľ sekcie ľudských práv pri Úrade vlády SR Kálmán Petőcz. Podľa neho je táto stránka „vecou interkultúrneho dialógu”. Majorita si má uvedomovať, že ľudská dôstojnosť má niekoľko rovín. Jednou z nich je možnosť vyjadriť sa k zásadným témam, týkajúcich sa dotknutej menšiny. Ako Petőcz uviedol, slovenská spoločnosť je roky masírovaná politikmi tak, aby si myslela, že akákoľvek menšina má u nás nadštandardné postavenie. A to podľa neho nie je pravda. Podľa šéfredaktorky novej internetovej stránky Liliany Bolemantovej je častým javom, že ak sa diskutuje o problémoch Maďarov a maďarskej menšiny v médiách, relevantné názory odznejú len v tých maďarských. Do diskusie slovensky hovoriacich ľudí sa názor druhej strany dostane len veľmi zriedkavo. Náprava tohto problému je jednou z ambícií stránky madari.sk. Rovnako chce búrať stereotypy zakorenené v ľuďoch už niekoľko generácií. „Chceme, aby čitatelia získali reálny obraz o tom, kto sú to Maďari na Slovensku,” dodáva Bolemantová. Stránka je rozdelená do troch sekcií. V časti Otázky a odpovede sa autori plánujú venovať aj politickým témam. V iných sekciách sa chcú politike vyhnúť. Publikácie predstavia dokumenty obsahujúce dáta o Maďaroch a maďarskej menšine, získané najmä prácou Fórum inštitútu. Tretie oddelenie Magazín sa zameria na portréty osobností z maďarskej menšiny, dotkne sa školstva i zaujímavostí. Priestor v ňom dostanú aj články o dedinách s vysokým podielom maďarskej menšiny, jej život a problémy.
Od dnešného dňa informuje o živote maďarskej menšiny v SR v slovenskom jazyku internetová stránka madari.sk. Vznikla v kooperácii Fóra inštitútu a Okrúhleho stola Maďarov na Slovensku. TASR informoval hovorca Okrúhleho stola Géza Tokár. „Chceme osloviť slovenskú verejnosť, lebo nám prekážajú falošné správy, klebety a stereotypy. Chceme odstrániť komunikačnú bariéru medzi slovenskou a maďarskou komunitou, s ktorou sa stretávame každý deň,” zdôraznil Tokár s tým, že Slováci maďarský jazyk neovládajú, preto nemajú informácie o tom, ako Maďari žijúci na Slovensku vnímajú kľúčové otázky, ktoré sa týkajú nás všetkých. Podľa hovorcu stránka má tri sekcie. „V prvej sa nachádza databáza vedeckých a študijných prác, ktoré sa zaoberajú slovenskými Maďarmi. Túto kapitolu postupne budeme dopĺňať o ďalšie vedecké práce, ktoré vznikli v maďarskom jazyku, pretože doteraz im slovenská verejnosť nerozumela,” priblížil hovorca. Druhá sekcia bude mať magazínový charakter. „Budú tu rôzne reportáže z regiónov obývanými Maďarmi, zverejníme rozhovory s ľuďmi maďarskej národnosti a objavia sa tu rôzne články o aktuálnych problémoch maďarskej národnosti,” vysvetlil. Tretia sekcia internetovej stránky má názov Otázky a odpovede. „V tejto kapitole riešime najčastejšie stereotypy, frázy, ktoré sa v spolunažívaní Slovákov a Maďarov vyskytujú. Ide tu o mýty a fámy, ktoré boli sprostredkované majoritnému obyvateľstvu často politikmi alebo tvorcami verejnej mienky,” uviedol Tokár s tým, že o problematických otázkach sa bude hovoriť vecne a zrozumiteľne. Návštevník stránky sa dozvie, prečo žijú Maďari na Slovensku, ako vnímajú dvojaké občianstvo, aké sú maďarské politické snahy. „Táto sekcia bude po určitom čase interaktívna, takže na otázky čitateľov budeme aj odpovedať,” zdôraznil. Šéfredaktorkou internetovej stránky madari.sk bude Liliana Bolemantová. „Odteraz to bude ináč. Názory Maďarov si môžete prečítať aj v slovenskom jazyku,” podčiarkla.
SLOV-LEX - Záväzné znenia zákonov budú zdarma na webe
Na internete budú bezplatne uverejnené záväzné konsolidované znenia právnych predpisov. Umožní to projekt s názvom „Elektronická zbierka zákonov (SLOV-LEX)”. Zmluva o poskytnutí nenávratného finančného príspevku pre tento projekt bola podpísaná tento týždeň medzi Ministerstvom financií SR, ako sprostredkovateľským orgánom pre Operačný program Informatizácia spoločnosti (OPIS) a Ministerstvom spravodlivosti SR, ktoré bude prijímateľom pomoci. Projekt by podľa rezortu justície mal prispieť k zefektívneniu verejnej správy a zvýšeniu spokojnosti občanov s jej fungovaním na centrálnej úrovni. Projekt SLOV-LEX bude založený na vzájomne prepojených informačných systémoch eZbierka (informačný systém na poskytovanie záväzných elektronických konsolidovaných znení právnych predpisov a iných noriem) a eLegislatíva (informačný systém pre riadenie procesov vo všetkých fázach legislatívneho procesu vybavený pokročilými editačnými nástrojmi pre tvorcov legislatívy). Hlavným cieľom projektu je takzvaná autorizácia textov právnych predpisov v elektronickej forme a postupné povýšenie elektronickej formy na záväznú prostredníctvom e-legislatívy. V súčasnosti totiž právne informačné systémy prevádzkované Ministerstvom spravodlivosti SR, bezplatné internetové zdroje, ako aj komerčné systémy, vykazujú spoločný problém, že poskytovaný obsah informácií nie je štátom garantovaný a adresáti práva, ktorými sú občania, podnikatelia, zamestnanci, úradníci, tvorcovia právnych noriem, národné aj nadnárodné informačné systémy sa pri svojom konaní naň nemôžu odvolávať. Zavedenie elektronických služieb v tejto oblasti prinesie podľa ministerstva spravodlivosti podstatné zvýšenie prehľadnosti a dostupnosti právneho poriadku občanom a zefektívni a zvýši transparentnosť tvorby práva. Bezplatný a nepretržitý prístup k platnému právu pomôže skvalitniť aj prácu orgánov verejnej moci. Elektronická legislatíva zníži administratívnu náročnosť samotnej legislatívnej práce a umožní predovšetkým koncepčným legislatívnym pracovníkom a poslancom Národnej rady SR viac sa koncentrovať na obsah a spoločenský zámer jednotlivých zákonných predlôh. Elektronizácia procesov tvorby práva a publikácie právnych predpisov sú nosnou aktivitou elektronizácie justície. Ich zvládnutie je predpokladom na jej ďalší rozvoj smerom k zvyšovaniu transparentnosti, prístupnosti, kvality a v neposlednom rade efektívnosti celého legislatívneho toku. Celkové oprávnené výdavky na realizáciu plánovaných aktivít projektu predstavujú sumu 9,5 milióna eur. Projekt je spolufinancovaný Európskou úniou z prostriedkov Európskeho fondu regionálneho rozvoja prostredníctvom Operačného programu Informatizácia spoločnosti pod heslom Tvoríme vedomostnú spoločnosť.
Slovenská národnostná samospráva v Níreďháze bude mať nové sídlo
Aj miestna slovenská národnostná samospráva bude mať sídlo v dnes otvorenom Dome národností v meste Nyíregyháza na severovýchode Maďarska. Informovala o tom agentúra MTI. V objekte, ktorý sa nachádza neďaleko miestnej železničnej stanice a v minulosti v ňom prevádzkovali protidrogovú ambulanciu, získajú jednotné možnosti na fungovanie aj miestna arménska, nemecká, poľská, rusínska a ukrajinská národnostná samospráva, ktoré by za priestory nemali platiť. Miestna rómska národnostná samospráva zostane v doterajších priestoroch. Starosta mesta Ferenc Kovács pred predstaviteľmi národnostných menšín zdôraznil, že radnica chce dnešným krokom prispieť k realizácii parlamentom vlani schváleného zákona o národnostných samosprávach v praxi. Dom národností v Níreďháze je tretím podobným objektom v Maďarsku po Budapešti a Segedíne, dodal. Mesto hradilo, ako uviedol, náklady na kompletnú rekonštrukciu objektu; prevádzkové náklady jednotlivých kancelárií bude tiež hradiť samospráva župnej metropoly. Práve starosta a predstavitelia menšín podpísali pri tejto príležitosti dohodu o spolupráci, podľa ktorej miestne úrady popri spomínanom objekte podporia činnosť siedmich menšinových samospráv sumou 10,5 milióna forintov ročne.
http://mno.hu/belfold/atadtak-nyiregyhazan-a-nemzetisegek-hazat-1106301
Richie Hawtin, Hardwell, Bloody Beetroots, GusGus, DJ Rush, Loco Dice, Chris Liebing, Slam aj slovenský DJ Michal Breeth!
19. septembra 2012 - (24hod.sk)
Maďarská metropola bude v polovici októbra miestom konania najväčšej tanečnej akcie v našom okolí v tomto období. Bónusz Electronic Music Festival prinesie 13. októbra do areálu Hungexpo také hviezdy ako Richie Hawtin, Hardwell, Bloody Beetroots, GusGus či DJ Rush. Jedinečné podujatie ponúkne počas jednej noci vyše 13 hodín najkvalitnejšej elektronickej hudby na 4 pódiách! Program posilnia aj mená ako Loco Dice, Hot X, Budai, Felix Cartal, Dyro, Damnic, Max Cooper. Medzi 43 DJmi a zoskupeniami z vyše 10 krajín sa nestratí ani slovenský hudobník DJ Michal Breeth. Každá zo štyroch scén má vlastné VJa, ktorý sa postará o dokonalý zážitok aj pre zrak. Bonusz electronic music festival je každoročne veľkým zážitkom pre milovníkov elektronickej tanečnej hudby. V maďarskom hlavnom meste sa v polovici októbra tradične stretnú fanúšikovia z Rakúska, Nemecka, Slovenska, Česka, Slovinska, Chorvátska, Srbska aj Rumunska.
13. Október 2012 * Hungexpo - Budapest, Albertirsai út 10.
Maďarský Národný úrad pre bezpečnosť potravín neodporúča distribúciu ani konzumáciu liehovín z ČR
Maďarský Národný úrad pre bezpečnosť potravín (Nébih) požiadal dnes distributérov, aby prerušili predaj alkoholických nápojov z ČR, ktoré figurujú na zozname vydanom českým ministerstvom zdravotníctva v Prahe. Informovala o tom dnes popoludní národná tlačová agentúra MTI. Ako ďalej vyplýva z tlačového komuniké úradu, naďalej niet indícií o tom, že by sa z ČR do Maďarska dostali liehoviny, ktoré obsahujú životu nebezpečný metylalkohol. Úrad však napriek tomu až do objasnenia situácie neodporúča ani distribúciu, ani konzumáciu produktov z českého zoznamu.
17. septembra 2012 - (tasr)
Maďarsko zatiaľ nerozhodlo o obmedzení dovozu alkoholických nápojov z Českej republiky. Vyplýva to zo slov šéfa príslušného potravinárskeho úradu Mártona Oravecza pre národnú tlačovú agentúru MTI. Podľa Oravecza maďarské orgány zatiaľ na to nevidia dôvod, pretože niet indícií o tom, že by sa metanolom pančovaný alkohol vyvážal aj za hranice Českej republiky, do inej členskej krajiny Európskej únie. Úrady v Maďarsku však vývoj situácie pozorne sledujú a ak by uznali za nutné opatrenia vo veci, neodkladne ich prijmú. V ČR vyhlásili v piatok večer kvôli sérii otráv alkoholom pančovaným metanolom, ktoré si vyžiadali už dve desiatky životov, úplný zákaz predaja liehovín obsahujúcich viac ako 20 percent alkoholu.
Historické rušne si „zašprintovali“, hoci pod parou pivo sa vyliať nesmelo
16. septembra 2012 - (tasr)
Stovky Budapešťanov si včera v budapeštianskom Parku histórie železníc pozreli súťaže a sprievodné udalosti 12. ročníka Grand Prix parných lokomotív, na ktorých sa zúčastnili so svojimi lokomotívami popri maďarských posádkach aj slovenské a rakúske. Historické rušne súťažili v šprinte, v disciplíne zvanej anglická pošta, v ktorej musia posádky rušňov za jazdy uchopiť špeciálnym hákom vrecia s poštou, ale aj v disciplíne “pivo na spojnici” - pri nej prechádzali krátky úsek s pohárom piva na spojnici oceľových kolies rušňa tak, aby sa pivo nevylialo. “Prišli sme s mašinkou - Malým býčkom - s označením 422 a s výrobným číslom 108. Ide o malú lokomotívu so združeným parným strojom na mokrú paru, rok výroby 1908,” povedal pre TASR Ivan Horniak, ktorý s dvoma kolegami pricestovali do maďarského hlavného mesta zo Zvolena. Horniak dodal, že o lokomotívu sa stará Klub historickej techniky, sídliaci vo zvolenskom rušňovom depe.
MZV SR pripravuje zmenu siete zastupiteľských úradov SR v zahraničí
K začiatku septembra malo Slovensko v zahraničí 89 zastupiteľských úradov, z toho 63 veľvyslanectiev, sedem misií pri medzinárodných organizáciách, deväť generálnych konzulátov, jednu pobočku ZÚ, jeden Slovenský ekonomický a kultúrny úrad a osem Slovenských inštitútov.
Minister M. Lajčák sa zatiaľ ekonomických diplomatov nechystá odvolávať
Ku koncu augusta tohto roka pôsobilo na zastupiteľských úradoch 49 takýchto vyslaných zamestnancov. Bez zmeny ostane 38. Zaniknú dve neobsadené miesta v Číne, jedno v Rusku, Lotyšsku a Egypte, ktoré bolo pôvodne určené pre Tunisko. Ďalej v Sýrii, Uzbekistane, Indii, Austrálii a na Kube. Zo San Francisca (USA) sa presunie diplomat do Washingtonu. Opäť sa obnovia takéto posty v Česku, Poľsku, Rakúsku, Maďarsku, vo Veľkej Británii, Francúzsku, v Belgicku, Slovinsku a Rumunsku. Otvorilo sa tiež nové miesto ekonomického diplomata v Thajsku, ktorý bude zároveň pôsobiť pre Mjanmarsko, Laos a Kambodžu.
Maďarsko podporí len reformy, ktoré sa nedotknú ľudí
Maďarská vláda chce pri rokovaniach s Medzinárodným menovým fondom ustúpiť len na určitej miery. Podporí len opatrenia, ktoré sa priamo nedotknú občanov a budú kompatibilné s hospodárskou politikou uplynulých dvoch rokov. - Návrhy, ktoré bude obsahovať odpoveď maďarskej vlády Medzinárodnému menovému fondu (MMF), budú kompatibilné s hospodárskou politikou uplynulých dvoch rokov, informoval dnes v Budapešti minister bez kresla zodpovedný za rokovania s MMF o preventívnom úvere Mihály Varga. Stalo sa tak po rokovaní parlamentného klubu vládnej strany Fidesz. Podľa ministrových slov zákonodarný zbor na žiadosť vládneho kabinetu nebude dnes hlasovať o pozmeňujúcich návrhoch predlohy budúcoročného štátneho rozpočtu, aby ho bolo možné zmeniť v prípade, že si to vyžiada dohoda s MMF. Mihály Varga priznal, že tak MMF, ako aj Európska únia posudzujú perspektívu rastu maďarskej ekonomiky v budúcom roku pesimistickejšie ako maďarská vláda, aj keď tiež rátajú s rastom hrubého domáceho produktu. Vláda podporí podľa Mihálya Vargu iba opatrenia, ktoré sa priamo nedotknú občanov a budú kompatibilné s hospodárskou politikou uplynulých dvoch rokov, takže namiesto zníženia dôchodkov a miezd, o ktorých sa píše v dokumentoch a hovorilo pri rokovaniach, navrhne iné opatrenia, uviedol minister bez toho, aby ich konkretizoval. Maďarská vláda zašle odpoveď MMF v utorok alebo v stredu a následne bude pripravená pokračovať v rokovaniach, zdôraznil minister.
17. septembra 2012 - (sita)
Maďarsko v rámci rokovaní o medzinárodnej pomoci pošle svoje návrhy medzinárodným veriteľom v strede tohto týždňa. Krajina však nebude meniť plány hospodárskej politiky na budúci rok. V nedeľu to vyhlásil minister maďarskej vlády zodpovedný za rokovania s Medzinárodným menovým fondom (MMF) Mihály Varga. „Listom chceme poslať signál veriteľom, že maďarská vláda je pripravená pokračovať v rozhovoroch,” povedal Varga. Delegácia predstaviteľov EÚ a Medzinárodného menového fondu (MMF) ukončila júlovú návštevu Maďarska s tým, že ak chce krajina splniť rozpočtové ciele v budúcom roku, bude musieť prijať ďalšie opatrenia. Maďarský premiér Viktor Orbán tento mesiac vylúčil dohodu s MMF, pokiaľ budú jej súčasťou ďalšie škrty. Maďarsko podľa neho nepotrebuje dodatočné úspory, ale bezpečnostnú sieť, ktorá krajinu ochráni pred následkami dlhovej krízy v eurozóne. „Potrebujeme dohodu s MMF pre problémy v Európe, aby problémy eurozóny so sebou nestiahli krajinu,” povedal Orbán. Maďarsko podľa neho nepotrebuje striktné podmienky, aké obsahovala dohoda medzi MMF a predchádzajúcim socialistickým vládnym kabinetom, ktorá v roku 2008 zachránila krajinu pred bankrotom.
Orbán vezme hlasy nerozhodným voličom
20. septembra 2012 - (ik - Pravda)
Otázku voliť či nevoliť si Maďari viac nebudú môcť nechať na poslednú chvíľu. Ak do pätnástich dní pred parlamentnými voľbami svoju účasť nepotvrdia, potom ich už k urnám nepustia. Podľa návrhu zákona, ktorý v utorok do parlamentu predložili poslanci vládneho Fideszu, by tí, čo zmeškajú registráciu, automaticky prišli aj o právo účasti v akýchkoľvek ďalších voľbách začatého štvorročného cyklu. Pravda, strana premiéra Viktora Orbána pripúšťa možnosť, že pôvodný text upraví parlament doplňujúcim návrhom a registráciu umožní aj pred komunálnymi voľbami a voľbami do Európskeho parlamentu. Ani výhrady opozície, že návrh zákona je protiústavný, neberie na ľahkú váhu. Súbežne s ním totiž Fidesz predložil do parlamentu aj návrh na novelizáciu iba nedávno prijatej ústavy. V nej, ako poistka pred prípadným odmietnutím zo strany Ústavného súdu, sa má objaviť nasledujúce ustanovenie: „Kardinálny (dvojtretinový - pozn.) zákon môže výkon volebného práva podmieniť registráciou uskutočnenou na základe žiadosti.” Táto trocha krkolomná formulácia znamená, že v budúcnosti už volebné právo nedostane každý občan vo veku nad 18 rokov automaticky, ale až po tom, čo oň osobne požiada. Fidesz túto novinku zdôvodňuje tým, že je potrebné zaevidovať státisíce Maďarov žijúcich v susedných krajinách, ktorí od posledných volieb získali občianstvo a spolu s ním aj volebné právo v materskej krajine. Podľa opozície je to však iba výhovorka, lebo krajanov by bolo možné zaradiť do voličských zoznamov aj bez toho, aby sa menili pravidlá pre domácich voličov. Návrh Fideszu ráta s tým, že registrácia voličov by sa začala na budúci rok v septembri a skončila by sa v apríli 2014, pätnásť dní pred riadnym termínom parlamentných volieb. Prvé dva týždne by o ňu mohli občania v Maďarsku požiadať aj poštou, potom už len prostredníctvom internetu alebo osobne. Načo je dobrá táto drahá a zložitá procedúra, keď s doterajším systémom registrácie voličov neboli nijaké problémy? Podľa opozície nejde o nič iné, ako o snahu vziať hlasy nerozhodným voličom, ktorí predstavujú najväčšiu hrozbu pre Fidesz. „Viac ako dvojtýždňové obdobie pred voľbami je politicky mimoriadne dôležité, pretože značná časť nerozhodnutých voličov sa práve vtedy rozhoduje, komu dá hlas,” pripomína volebný znalec z ústavu Political Capital Róbert László. „Nerozhodní by s veľkou pravdepodobnosťou nevolili vládnu stranu, a preto práve oni môžu predstavovať najväčšiu prekážku pre znovuzvolenie Fideszu,” dodal pre televíziu Duna.
Bývalý premiér Gyurcsány chce obkľúčiť parlament
15. septembra 2012 - (tasr)
Demokratická koalícia (DK) vyzvala opozičné strany Politika môže byť iná (LMP) a Maďarskú socialistickú stranu (MSZP), aby spoločne bojkotovali proces úpravy volebného zákona. Vyhlásil to dnes v Budapešti na demonštrácii pred približne 3000 odporcami Orbánovej vlády expremiér a predseda DK Ferenc Gyurcsány. „Ak poslanci parlamentu schvália úpravu volebného zákona a bude zavedená predbežná registrácia voličov, tak obkľúčime živou reťazou parlament,” povedal expremiér, na ktorého prejav reagoval dav skandovaním „Orbán, prac sa!” Gyurcsány vyhlásil, že nechce krajinu, ktorá sa „neustále vracia k Trianonu”. Povedal, že Maďarsko podľa jeho predstáv by malo byť otvorenou a tolerantnou krajinou, ktorej vláda vládne pokojne a rozvážne, namiesto hektického prijímania rozhodnutí. Predseda DK pripomenul, že Orbán zo začiatku hovoril v súvislosti s dvojakým občianstvom pre zahraničných Maďarov iba ako o možnosti poskytnúť im pas, pričom dnes je už jasné, že im udelili aj právo voliť. Voľby s výsledkom, v ktorých rozhodnú hlasy zahraničných Maďarov, spochybnia legitimitu takto vytvorenej vlády, poznamenal Gyurcsány. Demonštrácia, na ktorej vystúpili aj ďalší politici DK a ktorú zabezpečovali policajti zhromaždení najmä v bočných uliciach, sa podvečer skončila bez incidentov. Štátny tajomník úradu vlády János Lázár za vládny Maďarský občiansky zväz-Fidesz minulý štvrtok avizoval, že do 17. septembra predloží parlamentu individuálny poslanecký návrh novely volebného zákona. V zmysle tejto novely, ktorá bude zrejme platná od 1. januára 2013, by sa voliči, ktorí chcú hlasovať, museli dva mesiace pred voľbami zaregistrovať. Podľa pozorovateľov by Fidesz týmto krokom v čo najväčšej miere zamedzil prístup nerozhodných voličov k voličským urnám.
Nebudem kandidovať za premiéra, potvrdil pre TASR Gyurcsány
Maďarský expremiér a predseda opozičnej Demokratickej koalície (DK) Ferenc Gyurcsány nebude kandidovať v roku 2014 na post predsedu maďarskej vlády. Politik to dnes uviedol pre TASR v Budapešti na Kossuthovom námestí, kde dnes končí týždňovú hladovku na protest proti zámeru Orbánovej vlády zaviesť predbežnú registráciu voličov. „Najväčšiu šancu na víťazstvo máme vtedy, ak sa nám podarí dosiahnuť spojenie širokého spektra opozície. Spojenie opozície musí zosobniť človek, ktorý bude prijateľný bez väčších kompromisov pre každého, pričom ja osobne som v názorovom konflikte s viacerými vodcami opozičných subjektov,” zdôvodnil Gyurcsány. Ako povedal, nejde o jeho osobu. „Dôležité je, aby v tomto procese západniarska a triezva občianska politika prezentovaná Demokratickou koalíciou bola prítomná. Nedovolím, aby ma nominovali, nebudem kandidovať na premiéra. Ak budeme mať spoločného kandidáta, tak ho podporím,” dodal. Situácia v Maďarsku je podľa Gyurcsánya dramatická. „Orbánovi postupne klesá podpora. Pre prípad, že utrpí politickú prehru, sa znova pokúša zariadiť, aby mohol právnou machináciou zostať pri moci. Postupne zužuje možnosti víťazstva svojich rivalov právnymi trikmi a postupne sa pokúša nájsť pre seba nových voličov takisto právnymi prostriedkami,” povedal opozičný politik. Predbežná registrácia voličov podľa jeho slov vezme stovkám tisícom voličom možnosť a právo voliť. „Ide o tých voličov, ktorí sa zvyknú rozhodnúť v posledných dňoch, to je približne 20-25 percent voličov, ktorí napokon zvyčajne chcú odvolať vládu,” spresnil. Gyurcsány sa domnieva, že je smutné a poburujúce, že väčšina voličov zostala k Orbánovmu návrhu ľahostajná. Hrozí to isté, čo bolo pri zoštátnení súkromných dôchodkových fondov: kým sme sa zbadali, peniaze boli už preč. Z toho vyplýva, že ak sa niečo dramatické neudeje, ľudia sa nepostavia na odpor. Zdá sa mi, že tento týždeň sme dosiahli, že voliči si uvedomili vážnosť situácie, hovoria o nej, k čomu bola potrebná určitá obeť vo forme hladovky,” poznamenal Gyurcsány. Na margo pripravovaného masového zhromaždenia, ktoré sa uskutoční po ukončení protestnej hladovky dnes popoludní, Gyurcsány povedal, že chce ľuďom poskytnúť vieru a silu v tom, že má význam bojovať proti vláde. Navyše im chce poskytnúť aj jasný program. „Hladovkou sme dnes boj neskončili. Poviem im, ako budeme pokračovať o mesiac, o dva, ako zorganizujeme odpor demokratickej opozície,” uzavrel bývalý predseda maďarskej vlády. Gyurcsány spolu s troma straníckymi kolegami začal hladovku minulú nedeľu. Stany postavené pri parlamente, v ktorých opoziční politici bývajú, navštevuje denne množstvo priaznivcov a sympatizantov. Prišlo však aj niekoľko odporcov expremiéra, ktorí ho provokovali jedlom. Registrácia voličov je podľa stanoviska DK protiústavná, výrazne obmedzuje občianske práva. „Ak bude registrácia voličov, potom už nebudú slobodné voľby,” uvádza sa vo vyhlásení DK, ktorá protestuje proti Orbánovmu režimu, aby sa „nočná mora Maďarska čo najskôr skončila”.
Gyurcsány: Nepotrebujeme sa vracať k Trianonu, máme aj budúcnosť
Orbán chce mať zaregistrovaných voličov
- „Prac sa!“ skandoval mu dav ľavičiarov
Ak poslanci zavedú registráciu voličov, tak obkľúčime živou reťazou parlament, - povedal expremiér Ferenc Gyurcsány Ak poslanci zavedú registráciu voličov, tak obkľúčime živou reťazou parlament, - povedal expremiér Ferenc Gyurcsány Demokratická koalícia (DK) vyzvala opozičné strany Politika môže byť iná (LMP) a Maďarskú socialistickú stranu (MSZP), aby spoločne bojkotovali proces úpravy volebného zákona. Vyhlásil to dnes v Budapešti na demonštrácii pred približne 3000 odporcami Orbánovej vlády expremiér a predseda DK Ferenc Gyurcsány. “Ak poslanci parlamentu schvália úpravu volebného zákona a bude zavedená predbežná registrácia voličov, tak obkľúčime živou reťazou parlament,” povedal expremiér, na ktorého prejav reagoval dav skandovaním “Orbán, prac sa!” Gyurcsány vyhlásil, že nechce krajinu, ktorá sa “neustále vracia k Trianonu”. Povedal, že Maďarsko podľa jeho predstáv by malo byť otvorenou a tolerantnou krajinou, ktorej vláda vládne pokojne a rozvážne, namiesto hektického prijímania rozhodnutí. Predseda DK pripomenul, že Orbán zo začiatku hovoril v súvislosti s dvojakým občianstvom pre zahraničných Maďarov iba ako o možnosti poskytnúť im pas, pričom dnes je už jasné, že im udelili aj právo voliť. Voľby s výsledkom, v ktorých rozhodnú hlasy zahraničných Maďarov, spochybnia legitimitu takto vytvorenej vlády, poznamenal Gyurcsány. Demonštrácia, na ktorej vystúpili aj ďalší politici DK a ktorú zabezpečovali policajti zhromaždení najmä v bočných uliciach, sa podvečer skončila bez incidentov. Štátny tajomník úradu vlády János Lázár za vládny Maďarský občiansky zväz-Fidesz minulý štvrtok avizoval, že do 17. septembra predloží parlamentu individuálny poslanecký návrh novely volebného zákona. V zmysle tejto novely, ktorá bude zrejme platná od 1. januára 2013, by sa voliči, ktorí chcú hlasovať, museli dva mesiace pred voľbami zaregistrovať. Podľa pozorovateľov by Fidesz týmto krokom v čo najväčšej miere zamedzil prístup nerozhodných voličov k voličským urnám. Podľa stanoviska DK je registrácia voličov protiústavná, výrazne obmedzuje občianske práva. “Ak bude registrácia voličov, potom už nebudú slobodné voľby,” píše sa okrem iného vo vyhlásení DK, ktorou strana vyzvala občanov k dnešnej demonštrácii. “Protestujme proti Orbánovmu režimu, aby sa nočná mora Maďarska čo najskôr skončila,” uzatvára vyhlásenie opozičnej DK.
Maďari majú spomedzi zahraničných krajín najviac priateľov na Slovensku
Facebook spočítal priateľstvá medzi krajinami
12. septembra 2012 - (Ondrej Podstupka - etrend.sk)
Sociálnu sieť Facebook už používa taká veľká časť svetovej populácie, že dokáže vytvoriť diagram zobrazujúci mieru priateľstiev medzi jednotlivými krajinami. Facebook zverejnil interaktívnu vizualizáciu, ktorá na základe počtu cezhraničných priateľstiev zoraďuje vzťahy medzi krajinami. Výsledok ukazuje, že vrelé priateľstvá z jednej krajiny často nie sú za hranicami opätované v rovnakej miere. Hodnotenie vzájomnej náklonnosti krajín berie do úvahy počet priateľstiev v rámci krajiny a počet cezhraničných priateľstiev z rôznych krajín. Vizualizácia napríklad odhalila, že USA majú najsrdečnejší vzťah k Mexiku, čo pravdepodobne súvisí s migráciou tamojšieho obyvateľstva za prácou do Spojených štátov. V obľube Američanov nasleduje Kanada, Dominikánska republika, Británia a Austrália. Kanaďania ale majú skôr ako k Američanom bližšie k Austrálčanom a Britom. Austrália, ku ktorej majú USA aj Kanada vrúcny vzťah, je ale voči obom krajinám pomerne chladná - ani jedna nie je v prvej päťke priateľstiev tamojších obyvateľov. Austrálčania majú najviac vzťahov s ľuďmi z Nového Zélandu, Británie a Írska. Údaje z Facebooku potvrdili dobré vzťahy Slovenska a Česka. Obe krajiny sú si v rebríčku priateľstiev vzájomne na prvom mieste. Odhalili ale aj pomerne chladný vzťah Rakúšanov voči Slovákom. Rakúsko je pre ľudí na Slovensku treťou najpriateľskejšou krajinou. Z pohľadu Rakúšanov sa ale Slovensko nedostalo ani do prvej päťky. Zaujímavé je, že Maďari majú spomedzi zahraničných krajín najviac priateľov práve na Slovensku, čo pravdepodobne súvisí s početnou maďarskou menšinou. V dátach vyskočili aj prekvapivé abnormality. Napríklad Ukrajinci majú po Rusku najviac priateľov v Nigérii, čo pravdepodobne súvisí s programom poskytovania víz pre študentov z Nigérie. Brazília má pomerne blízke vzťahy s Japonskom aj napriek jazykovej bariére a geografickej vzdialenosti. Facebook v blogu upozorňuje, že to môže súvisieť s vlnou imigrácie zo 70. rokov minulého storočia. Podstata obojstranne blízkeho vzťahu medzi ľuďmi v Kongu a Ekvádore ostáva aj pre analytikov Facebooku nevyriešenou záhadou.
ZŠ s vyuč. jazykom maďarským chcú vyučovať iba jeden cudzí jazyk
Základné školy s vyučovacím jazykom maďarským nevidia zmysel v povinnom vyučovaní druhého cudzieho jazyka. Podľa nich to pre žiakov týchto škôl vytvára neprimeranú záťaž a navyše je to neefektívne. Ministerstvo školstva tvrdí, že zvýšená záťaž na žiakov je v tomto prípade daná skôr využitím práva na vzdelanie v materinskom jazyku. Podľa platného Rámcového učebného plánu (RUP) sa na národnostných školách k vyučovaniu prvého cudzieho jazyka - angličtiny, pripája na druhom stupni druhý cudzí jazyk - zväčša nemčina. Na základe časovej dotácie sa vyučuje jednu hodinu týždenne. Základné školy s vyučovacím jazykom maďarským si myslia, že tento fakt prináša viac škody ako úžitku. „Deti národnostnej menšiny sú už dosť zaťažené tým, že sa majú učiť angličtinu i slovenčinu - čo je pre ne tiež cudzí jazyk,” povedala pre TASR Katarína Dohányossová, riaditeľka ZŠ s MŠ Petra Pázmánya v Šali. „Stačil by materinský jazyk, štátny jazyk a jeden svetový jazyk, „ pridala sa riaditeľka ZŠ Endre Adyho s vyučovacím jazykom maďarským v Štúrove Zuzana Fodorová. Agnesa Janušeková, ktorá vedie ZŠ pre deti maďarskej národnosti vo Fiľakove uviedla, že lepší žiaci to síce zvládajú, no aj tak sa veľa nenaučia. „Za tú jednu hodinu týždenne získavajú len minimálne znalosti”. Hodinová dotácia pre druhý cudzí jazyk nemá zmysel ani podľa Pétera Csúsza, riaditeľa ZŠ s MŠ J. Kármána v Lučenci. „Je to aj záťaž pre školu, ťažko nájsť vyučujúceho, „ uviedol pre TASR Csúsz. Splnomocnenec vlády SR pre národnostné menšiny László Nagy si myslí, že je potrebné zvýšiť kompetencie riaditeľov škôl pri zohľadnení rámcových učebných plánov. „Rozhodnutie o vyučovaní druhého cudzieho jazyka na národnostných školách by bolo vhodné ponechať na rozhodnutie riaditeľa školy,“ uviedol pre TASR Nagy. Aj podľa neho prináša vyučovanie druhého cudzieho jazyka pre deti národnostných menšín neprimeranú záťaž. Ministerstvo školstva súhlasí s tým, že deti na národnostných školách to majú náročnejšie. Hovorca rezortu Michal Kaliňák však v stanovisku pre TASR uviedol, že vyšší počet vyučovacích hodín pre školy s vyučovacím jazykom národnostných menšín a tým aj väčšia náročnosť vyplýva z dobrovoľného využitia práva na vzdelanie v materinskom jazyku. „Cieľom výchovy a vzdelávania podľa školského zákona je aj na národnostných školách umožniť žiakovi ovládať anglický jazyk a aspoň jeden ďalší cudzí jazyk a vedieť ich používať,” pripomenul Kaliňák a dodal, že zarátavanie slovenčiny medzi cudzie jazyky nie je v tomto prípade správne. „Slovenský jazyk pre občanov SR nie je považovaný za cudzí jazyk.” Kaliňák však pripúšťa, že k istým úpravám v tejto oblasti by mohlo prísť. Pripravovaná revízia štátnych vzdelávacích programov, vrátane rámcových učebných plánov (RUP), uvažuje o dvoch variantoch rozloženia hodinovej dotácie v prípade národnostných škôl - jedným cudzím jazykom a dvomi cudzími jazykmi. Pri rozhodovaní bude ministerstvo podľa Kaliňáka brať do úvahy aj stanoviská Štátneho pedagogického ústavu, splnomocnenca pre národnostné menšiny i Rady ministra pre národnostné školstvo, pedagógov a rodičov. „Navyše, pri rozhodovaní o takejto závažnej zmene, ktorá sa nebude týkať iba národnostných škôl s vyučovacím jazykom maďarským, je potrebné vziať do úvahy aj názory iných národnostných menšín,“ dodal Kaliňák.
Tabuľkovo
Na označenia obcí v rómskom jazyku išli tisíce eur. Píšu sa rovnako ako v slovenčine
13. septembra 2012 - (Vanda Jakubová - Plus 7 dní)
Pri vjazde do Veľkej Idy od Košíc zarazia návštevníka hneď dve veci. Blízka rómska osada, kde po hlavnej ceste pobehujú holé deti, a tabule označujúce začiatok obce. Sú totiž hneď tri. V slovenčine, maďarčine a rómčine. Názov v rómskom jazyku je však úplne identický so slovenským, a teda absolútne zbytočný. No nariadenie je nariadenie. Aj takto vyzerá dôsledné plnenie litery zákona o používaní jazyka národnostných menšín v praxi. Miestni nechápu, načo im to je. Vraj také tabuľky nevedia predať ani v zberných surovinách. Striktný: Zákon hovorí, že v obciach, kde žije viac ako dvadsať percent obyvateľov inej národnosti ako slovenskej, musia byť aj v jazyku danej národnosti vydávané úradné dokumenty a potrebné je tiež označenie obce v tomto jazyku. Jasný a logický zákon, ktorý má eliminovať diskrimináciu menšín, však nemá veľké uplatnenie v obciach s početnou rómskou menšinou. V Prešovskom kraji je takýchto rómskych obcí tridsať, v Košickom dvadsaťdva a v Banskobystrickom päť. Zatiaľ čo v Prešovskom kraji tieto tabuľky neumiestňovali práve preto, že by boli oba názvy totožné, košická župa sa rozhodla zákon splniť do poslednej bodky. A tak k maďarským či ukrajinským názvom pribudli aj rómske.,,V Košickom samosprávnom kraji je 133 obcí, v ktorých žije viac ako dvadsať percent občanov patriacich k národnostnej menšine. V 111 obciach ide o maďarskú národnostnú menšinu, v 22 obciach o rómsku národnostnú menšinu. Osadenie tabúľ s názvami v jazyku národnostných menšín stálo správu ciest zhruba 10 300 eur,” uvádza konkrétne počty a delenie obcí v Košickom kraji hovorkyňa Zuzana Bobríková a dodáva:,,Tabule boli umiestnené aj v obciach s rómskymi obyvateľmi, hoci ich názvy sa zhodujú so slovenskými názvami. Zákon nezakazuje umiestnenie takýchto tabúľ, ak je názov rovnaký. Správa ciest preto zvolila rovnaký prístup ku všetkým obciam, ktoré boli zverejnené v zozname nariadenia vlády.” Obyvateľov dvojjazyčné, a predsa rovnaké tabuľky na začiatku obcí prekvapujú.,,Samotní Rómovia sa ma pýtali, čo to má znamenať a na čo to vlastne je. Veď Pavlovce nad Uhom sa povedia aj po slovensky, aj po rómsky rovnako. Považujú to za plytvanie peniazmi,” opisuje postoj miestnych starostka Pavloviec nad Uhom Mária Dufincová. Dedinčania, ktorých stretáme, to považujú dokonca skôr za urážku.,,My vieme čítať, nie sme negramotní, na čo nám je dvojmo napísaný názov obce? Naše deti chodia zarábať do Anglicka, vnúčence tam chodia do školy. My sme slušní, ničím sa nelíšime od ostatných ľudí. Tak prečo máme mať hneď na začiatku dediny nálepku, že sme rómska dedina?” pýta sa dôchodca Jozef. Doteraz sa vraj bez takejto tabuľky zaobišli. Podobne sa k tomu stavajú aj v ostatných obciach. Zbytočné?: Nielen o cedule s označením obce, ale ani o úradné dokumenty v rómskom jazyku podľa doterajších skúseností nie je veľký záujem. Starostovia a matrikárky ich majú doslova len pro forma. Takmer nik o ne nežiada. Na Obecnom úrade vo Veľkej Ide majú pripravené sobášne, úmrtné i rodné listy v troch jazykoch - slovenskom, rómskom a maďarskom.,,Zatiaľ nás požiadali, aby sme vydali úradný dokument v inom jazyku len v jednom jedinom prípade. Bol to sobášny list v rómskom jazyku. A aj to zo zvedavosti, vraj počuli o takejto možnosti, tak to iba vyskúšali,” usmeje sa miestna matrikárka. Zástupca starostu Peter Nagy jej dáva za pravdu. Vraj obyvatelia obce, či už Rómovia, alebo Maďari, chcú dokumenty v štátnom jazyku - teda slovenskom. A to najmä kvôli ďalším úradom. Takisto v Ostrovanoch ostávajú tieto dokumenty nedotknuté.,,Vždy si žiadajú veci v slovenskom jazyku. Aj s úradníčkami komunikujú v slovenčine. Vedia i po šarišsky, tak sa tu s nimi dohovoríme. Navyše, ak by bol náhodou nejaký problém, máme tu terénne pracovníčky a rómsku asistentku, ktorá preloží ich požiadavky,” objasňuje starosta Ostrovian Cyril Revák. Rovnaká situácia je v Jarovniciach, Letanovciach i Bystranoch. Ani tam zatiaľ nevypísali čo len jeden taký dokument. A tak nelacné tlačivá zapadajú prachom. Úradníci pri téme dvojjazyčnosti krútia hlavami.,,Napríklad pri sčítaní ľudu sme dostali tlačivá aj v rómskom jazyku. Poviem pravdu, tí Rómovia to nevedeli v úradnej rómčine ani prečítať. Aj oni majú rôzne dialekty. Radšej si prečítajú tlačivo v slovenčine, tú majú aj v škole, tak ju ovládajú. Hárky v rómskom jazyku boli skutočne zbytočná investícia,” dozvedáme sa na Obecnom úrade v Jarovniciach.,,Treba si uvedomiť, že aj ich jazyk sa vyvíja, navyše slovenské názvy aj rôzne nové slová jednoducho neprekladajú do rómčiny. Len im pridávajú svoje koncovky. To je celé,” dodáva zamestnankyňa úradu.,,Nepotrebujem tlačivo v rómčine, potrebujem ho v úradnom jazyku. Chcem ísť do Anglicka, a tam kto tomu bude rozumieť. Lepšie by bolo, keby mi ho dali v angličtine. To, že som Róm, každý vidí aj bez toho, že mu ukážem rodný list v rómčine,” uzatvára Tibor z Jarovníc.
Strany SaS a Most-Híd chcú meniť Preambulu Ústavy SR. Radi by vymenili slovíčko národ za občanov. Miroslav Číž zo Smeru-SD si myslí, že preambula je v tomto smere v poriadku a netreba ju meniť. „Slovensko je národným štátom, takže to predvetie je v poriadku. Hovorí o slovenskom národe a menšinách žijúcich v našej krajine, nie je to hierarchizované. Ako Slováci máme právo na to, aby tam bol takýto moment. Nie je dôvod na zmenu preambuly,” povedal Číž. Bugárovci a sulíkovci majú iný názor. „Nám preambula nevyhovuje a radi by sme tému jej zmeny otvorili. Chceli by sme vymeniť pojem národ za občanov. Lebo teraz to evokuje, že je tu štátotvorný národ na prvom mieste a niekde na druhom sú tí ostatní, ktorí tu sú, ale nehlásia sa k slovenskej národnosti. A duch tohto sa prejavuje aj vo viacerých zákonoch, ako bol napríklad jazykový,” povedal šéf klubu Mosta-Híd László Solymos. „Ja som presvedčený, že preambula by mala byť založená na občianskom, nie na národnom princípe. Zvlášť v krajine, v ktorej dlhodobo, už cez tisíc rokov, žijú občania aj iných národností. Ústava by sa určite mala viac vyjadrovať k tomu, aké je postavenie občanov štátu a nie jedného národa,” zdôraznil poslanec SaS Martin Poliačik. Liberál by rád otvoril aj tému aktuálnosti preambuly ústavy. „Možno by sme sa mali porozprávať o tom, či preambula je ešte preambulou modernej ústavy 21. storočia,” doplnil. Číž si myslí, že preambula zmeny nepotrebuje. „Preambula formuluje hodnotový systém, vyjadruje stav,” poznamenal. Viacerí poslanci sa zhodujú v tom, že ústava ako taká by si žiadala určité zmeny. Kresťanskí demokrati by chceli podľa Pavla Hrušovského posilniť ochranu rodiny či života. Viaceré strany sa zhodujú aj na potrebe zmien v rokovacom poriadku či v majetkových priznaniach poslancov. Obyčajní ľudia a nezávislé osobnosti (OĽaNO) by chceli zrušiť starý a nevykonateľný zákon o poslancoch a presadiť individuálne poslanecké prieskumy. „A sú tam aj ďalšie otázky,” uviedol šéf klubu OĽaNO Jozef Viskupič. Poslanci pripomínajú, že ústavnými zmenami sa má zaoberať expertná skupina, ktorú zriadil predseda Národnej rady SR Pavol Paška (Smer-SD). Mala sa zísť už na minulej parlamentnej schôdzi, no nestalo sa tak. Zákonodarcovia čakajú na rozhodnutie šéfa snemovne. „Zatiaľ túto iniciatívu považujem za prerušenú,” povedal Hrušovský. V Moste-Híd aj v SaS sú pripravení na rokovania, čakajú, kedy Paška stretnutie zvolá. Viskupič očakáva, že sa komisia zíde na aktuálnej schôdzi.
K pochodu za dvojité občianstvo
15. septembra 2012 - (Marián Tkáč - Slovenské národné noviny)
V Deň Ústavy Slovenskej republiky pochodovalo pred sídlom Ústavného súdu SR do tristo občanov maďarskej národnosti, ktorí by chceli byť aj slovenskými a aj maďarskými občanmi zároveň, pričom v Maďarsku ani nepracujú, ani nežijú, spája ich s ním iba „krv”. Stalo sa tak v Košiciach, kde ústavní sudcovia posudzujú súlad našej ústavy s ustanoveniami nášho zákona o našom štátnom občianstve. V tých Košiciach, v ktorých v čase vojny a ich okupácie Maďarskom kruto likvidoval židovské obyvateľstvo vojnový zločinec Csatáry. Ako inak hodnotiť akciu, na ktorej sa zúčastnil aj bývalý predseda Najvyššieho súdu v Budapešti a podporný list mu poslal bývalý guvernér amerického štátu New York, ako nátlak a pokus o zasahovanie do politického a zákonodarného diania Slovenskej republiky? Ako hodnotiť skrytý záujem organizátorov, aby slovenskí občania maďarskej národnosti mohli voliť a kandidovať do maďarského parlamentu? Ten predsa nemá nijaký vplyv na život u nás na Slovensku, ani na riešenie reálnych problémov našich občanov, ako je napríklad vysoká nezamestnanosť aj na jazykovo zmiešaných územiach. Alebo možno reálne očakávať už aj zasahovanie do riešenia našich problémov spoza južných hraníc? Ako sa to už teraz deje zo strany rôznych nadácií, ktoré peňažnou podporou ovplyvňujú na našom južnom Slovensku váhajúcich žiakov pri ich zápise do škôl? Matica slovenská, vlastenecká organizácia všetkých občanov Slovenska, rada podporí také aktivity, ktoré by mohli pomôcť skutočnému zlepšeniu života všetkých našich občanov žijúcich na našom výsostnom území bez ohľadu na ich národnosť a ktoré by týchto občanov nerozdeľovali.
Na našom juhu
Slávnostné otváranie nového školského roka máme úspešne za sebou. Považoval som za česť prvoseptembrové pozvanie do jednej zo slovenských základných škôl v Rimavskej Sobote, pomenovanej podľa Štefana Marka Daxnera. Do rúk pána riaditeľa som odovzdal diplom o založení školského odboru Mladej Matice, pomenovaného podľa iného slávneho Gemerčana - Janka Francisciho-Rimavského. Ten, ako vieme, zakladal Maticu a je naším zakladajúcim členom s číslom jeden. Rimavská Sobota je „naša”. Koncom víkendu pripomínali si svoj návrat do vlasti predkov pred 65 rokmi a založenie evanjelického zboru vzácni Diakovčania. A v Šintave sa konal prvý ročník festivalu Šintava - Orava. V tomto „predmestí” Serede majú Základnú školu Kráľa Svätopluka, a tak sme sa s jej pánom riaditeľom dohodli na záštite literárno-výtvarnej súťaže na počesť nášho najslávnejšieho kráľa. Za všetkým hľadaj ženu: panie riaditeľky matičných Domov v Rimavskej Sobote a v Galante, predsedníčky MO MS v Diakovciach a Šintave, aj riaditeľky rimavskosobotskej knižnice a múzea, ďakujem! Keď človek veľa cestuje, dozvie sa, aj čo by inak nevedel. Na našom juhu urputne bojujú o žiakov maďarské nadácie, ktoré rozdávajú nevedno skade pochádzajúce peniaze - vraj po 90 eur na žiaka - ak sa upíše vyučovaniu v maďarčine. Ide zväčša o Rómov, ktorí tak zvyšujú počty Maďarov. Naši južní susedia dobre vedia, čo všetko pre budúcnosť národa znamená škola. Pred 150 rokmi to vedeli aj naši vzácni predkovia, keď založili slovenské gymnázium v Revúcej, začas aj v Kláštore pod Znievom a Martine, keď biskup Moyses urputne bojoval o slovenskosť gymnázia v Banskej Bystrici. Vtedajší budapeštianski vodcovia robili všetko proti nim, až napokon naše školy nepretrvali. Verím, že rovnako nepretrvá súčasný stav nášho mĺkveho prizerania sa a ničnerobenia.
15. septembra 2012 - (Viliam Komora - Slovenské národné noviny)
Provokatívne a arogantné vyhlásenie člena predsedníctva neparlamentnej slovenskej politickej strany Pála Csákyho keď nevylúčil, že ak bude mať možnosť, tak by kandidoval do maďarského parlamentu, bolo len ďalším pokusom destabilizácie a testovania slovenskej politickej scény od tohto politika a jeho SMK. Ako vnímať takéto pohŕdanie slovenským štátom a jeho zákonmi? Buď to je testovanie verejnosti, alebo skúška, ako sa k jeho výroku postaví politická moc na Slovensku, teda tie orgány, ktoré majú kompetencie týkajúce sa slovenského štátneho občianstva. Ak by tento exemplárny nacionalistický politik skutočne kandidoval v Maďarsku, musí mať aj maďarské štátne občianstvo, za čo by podľa platnej legislatívy prišiel o štátne občianstvo SR. P. Csáky by nebol prvý, čo neskrýva svoje zámery. Blížiace sa voľby do maďarského parlamentu podnecujú viacerých predstaviteľov slovenských Maďarov a tých, čo sa nimi dali zviesť. Nedávno svoje „túžby” po dvojitom občianstve demonštratívne prejavili v Košiciach... Maďarský parlament proti všetkým zaužívaným, ako aj osobitým medzinárodným zvyklostiam totiž schválil 23. decembra minulého roku zmenu volebného zákona. Podľa neho budú môcť voliť do zákonodarného zboru u našich susedov aj Maďari z okolitých štátov, ktorí vôbec nemajú trvalý pobyt v Maďarsku. Dá sa povedať, že parlamentné voľby na jar v roku 2014 budú pre všetkých, čo sa hlásia k veľkému Maďarsku. Takéto urážlivé a povýšenecké konanie maďarského štátu voči svojim susedom je len ďalším pokusom o revíziu Trianonu. Ako ináč možno vysvetliť slová poslanca maďarského parlamentu za vládny Fidesz Zoltána Köszegiho, ktorý v polovici augusta na víkendovom maďarskom Národnom fóre v Sedmohradsku verejne pripustil možnosť revízie Trianonskej zmluvy s termínom na jej sté výročie a oneskorenú reakciu na jeho vystúpenie. Stanovisko vlády a strany maďarského premiéra Viktora Orbána prišlo až po piatich dňoch, keď sa dištancovali od revizionistických vízií tohto poslanca. Dĺžka váhania oficiálnych miest pritom hovorí sama za seba. Dodajme, že podľa Köszegiho bude revízia možná asi o osem rokov, keď by mohlo mať Maďarsko silnejšie medzinárodné postavenie. Stanovisko ministerstva zahraničných vecí Maďarska akoby celú záležitosť zaklincovalo, keď potvrdilo, že maďarská vláda chce dodržať všetky medzinárodné záväzky a zmluvy a budúcnosť Maďarov v okolitých krajinách zabezpečí najskôr autonómia v súlade s medzinárodnou praxou. K výroku o autonómii už fakt nie je čo dodať! Pokiaľ ide o celoštátne maďarské voľby, vlastne ani jedna relevantná maďarská politická strana nevylúčila, že sa nebude orientovať aj na voličov spoza hraníc. Do kampane sa začínajú pridávať aj kandidáti mimo Maďarska. Na Slovensku sa zatiaľ potichu hovorí o možnosti, že do maďarských volieb pôjde komárňanský podnikateľ a herec Olivér Boldoghy, ktorý už občianstvo SR stratil. Predpokladá sa volebná účasť predsedu SMK Józsefa Berényiho a najotvorenejšie sa k nej prihlásil Pál Csáky. Všetci títo, ale aj ďalší nádejní poslanci maďarského parlamentu tým vlastne priznávajú, že majú okrem slovenského aj maďarské štátne občianstvo, alebo že ho mienia získať. Keďže slovenská výkonná moc nemá možnosť zistiť, či skutočne majú aj maďarské občianstvo, zostáva buď sa ich na to spýtať, alebo si počkať, či skutočne budú v maďarských voľbách kandidovať. Ak sa objavia na kandidátskej listine, jasne sa preukáže, že sú maďarskými štátnymi občanmi a slovenské úrady im budú môcť odňať slovenské štátne občianstvo. Možno kalkulujú práve s tým - aby mali väčšiu popularitu, získali širšiu medializáciu a dostali sa do roly akýchsi trpiteľov za veľké Maďarsko a maďarský národ. V každom prípade ich konanie vyzerá ako dobre premyslená a načasovaná provokácia, ktorá môže z medzinárodného hľadiska a vzájomných slovensko-maďarských vzťahov vyznieť všelijako, len dobre nie. Zaráža už len pomyslenie, že člen predsedníctva SMK, jej bývalý predseda, ale tiež exposlanec NR SR a dvojnásobný podpredseda vlády SR, bývalý člen rád vlády a iných významných najvyšších štátnych zastúpení za Slovenskú republiku v EÚ a Rade Európy by sa mal stať poslancom maďarského parlamentu, resp. doň kandidoval. Bol by to výsmech slovenskej štátnosti a celej slovenskej spoločnosti. Csáky sa už sa vyjadril, že nechce stratiť slovenské štátne občianstvo. Koná však v rozpore s tým, ba proti tomu. Za povšimnutie stojí tiež jeho vyjadrenie z konca augusta o školskej a kultúrnej autonómii, pričom nikdy a nikde nepovedal, v čom by takáto autonómia spočívala. Preto sa vynárajú ďalšie otázky, či všetky tieto aktivity nie sú len medzistupeň k politickej autonómii a následnému odčleneniu slovenského územia. Pál Csáky by sa možno už mal zamyslieť, pouvažovať a preložiť si vlastné meno a priezvisko do slovenčiny. Možno by pochopil, že jeho korene nie sú v tom štáte, na ktorý sa neustále obracia a kde možno len zneužívajú jeho národné cítenie. Ale doma je doma.
15. septembra 2012 - (sita)
Minister školstva Dušan Čaplovič neakceptoval pripomienky Univerzity J. Selyeho v Komárne, Akadémie Policajného zboru Slovenskej republiky, Trenčianskej univerzity Alexandra Dubčeka v Trenčíne, ktoré odmietajú vypustiť zo svojho názvu slovo univerzita a nahradiť ho vysokou školou. Návrh na zmenu názvov už odoslal na rokovanie vlády. Ak ho schváli vláda, zmeny budú účinné od septembra 2013. Tri spomínané školy prešli komplexnou akreditáciou v roku 2009, zaradili ich medzi vysoké školy. Ministrovi sa nepáči, že školy nesú v názvu slovo univerzita napriek tomu, že nesplnili podmienky na začlenenie medzi univerzitné školy. Univerzita J. Selyeho v Komárne žiadala ministerstvo, aby s návrhom vyčkalo do roku 2014, kedy vysoké školy opätovne čaká komplexná akreditácia a ich zaradenie sa môže zmeniť. Komárňanská škola argumentuje, že vyučuje len od septembra 2004. Takže zatiaľ čo pri 19 vysokých školách posudzovala Akreditačná komisia ich šesťročné obdobie pôsobenia, v prípade Univerzity J. Selyeho hodnotila štyri roky a tri mesiace výskumnej a vývojovej činnosti. „Svojimi výsledkami preto nemohla konkurovať ďalším verejným vysokým školám, ktoré v rámci vzdelávania pôsobia podstatne dlhšie,” ohradzovala sa škola v pripomienkovom konaní. Podľa vedenia školy môže zmena jej názvu viesť k poklesu záujmu o štúdium, zníženiu počtu študentov a kvalifikovaných pedagogických zamestnancov, čo môže nepriaznivo ovplyvniť vývoj mladej školy. „Univerzita J. Selyeho ako súčasť a najvyššia inštitúcia vzdelávania v jazyku národnostnej menšiny (od materskej školy až po univerzitu) predstavuje osobitne významnú ustanovizeň na Slovensku i v rámci Európskej únie. Jej zachovanie v súčasnej podobe je našim spoločným záujmom,” uviedla škola v pripomienkovom konaní. S premenovaním súhlasí aj Akreditačná komisia. Univerzitná vysoká škola poskytuje vzdelávanie v študijných programoch všetkých troch stupňov a vykonáva najmä základný výskum. Vysoká škola, ktorá nie je začlenená medzi univerzity ani odborné školy, poskytuje vysokoškolské vzdelanie najmä v študijných programoch prvého stupňa, druhého stupňa a vykonáva najmä základný výskum. V prípade verejných vysokých by sa malo začlenenie vysokých škôl zohľadniť aj v ich financovaní.
13. septembra 2012 - (sme / Új Szó)
Ministerstvo školstva navrhlo odňať trom vysokým školám z názvu slovo „univerzita”. Podľa neho nesplnili podmienky v rámci komplexnej akreditácie vysokých škôl na to, aby boli univerzitou. Od 1. septembra 2013 by sa tak aj Univerzita J. Selyeho v Komárne mala volať Vysoká škola J. Selyeho v Komárne. Univerzita s návrhom nesúhlasí, svoj postoj vyjadrila aj petíciou. „Ľudia sa mohli podpísať do 15. septembra, uvidíme, čo sa bude diať ďalej,” podotkol József Bukor, predseda Akademického senátu UJS. Argumentujú tým, že UJS je jedinou samostatnou univerzitou na Slovensku, ktorá vyučuje v jazyku národnostnej menšiny - v maďarčine. Je najvyšším článkom výchovy a vzdelávania v národnostnom jazyku počnúc materskou školou až po univerzitu. Jej založenie bolo historickou udalosťou v dejinách vysokoškolského vzdelávania na Slovensku i v rámci Európskej únie. Predsedníčka petičného výboru Éva Hortai pre denník Új Szó prezradila, že sa chcú jednak zviditeľniť a poukázať na koreň veci a jednak stmeliť maďarskú menšinu. „Zaradenie univerzity do komplexnej akreditácie hodnotením prvých štyroch rokov existencie a podľa kritérií stanovených pre univerzity s dlhoročnou tradíciou bolo pre Univerzitu J. Selyeho v Komárne predčasné, nevýhodné a diskriminujúce,” hovorí Éva Hortai. Univerzitu J. Selyeho v Komárne zriadila Národná rada SR. Prvý akademický rok otvorila v roku 2004. Do štvrtkového celoslovenského štrajku učiteľov sa univerzita nezapojila, učitelia mali podľa slov Józsefa Bukora bežný pracovný deň. V pondelok 17. septembra slávnostne otvorili nový akademický rok 2012/2013.
Slovenčina v zahraničí
10. septembra 2012 - (Extra plus)
Štúdium slovenčiny ponúkalo minulý rok 23 zahraničných univerzít v 15 krajinách sveta. Náš štátny jazyk sa vyučoval v rámci slovakistiky ako cudzí jazyk alebo v rámci interdisciplinárnych štúdií. Správa o štátnej politike starostlivosti o Slovákov žijúcich v zahraničí za rok 2011 ďalej hovorí, že slovenčina bola vlani súčasťou výučby najmä na univerzitách v slovanských krajinách a tam, kde žije naša početná menšina. Ide o štáty ako Bulharsko, Slovinsko, Chorvátsko, Srbsko, Rakúsko, Maďarsko, Poľsko a Ukrajina. Lektoráty slovenského jazyka a kultúry sú v zahraničí zriaďované aj v závislosti od miery záujmu o štúdium. Podľa správy sa však chce reč malých slovanských národov učiť čoraz menej študentov, pre ktorých sú atraktívnejšie západoeurópske jazyky. Slovenské ministerstvo školstva už dlhodobo do zahraničia vysiela aj učiteľov základných a stredných škôl, najmä do Maďarska, Rumunska a na Ukrajinu. Pre znížený rozpočet a úsporné opatrenia rezort vlani rozhodol, že nevyšle učiteľa slovenčiny do Argentíny.
Výraznejšiu podporu z radov kultúrnej obce očakával minister kultúry Marek Maďarič jeho otvorenému listu k téme vulgarizácie vysielania súkromných televízií. Ako agentúru SITA informoval hovorca ministerstva kultúry Jozef Bednár, na druhej strane ministra neprekvapili reakcie predstaviteľov súkromných televízií, ktorí namiesto aspoň náznaku sebareflexie vychválili svoje programy do neba.
Mijatovičová: Súdny spor MTI s blogerom môže ohroziť slobodu internetu
12. septembra 2012 - (tasr / osce.org - mti)
Pred negatívnymi dopadmi súdneho sporu, ktorý so stálym blogerom internetového portálu hvg.hu, novinárom Györgyom Balaványom, iniciovala maďarská tlačová agentúra MTI, dnes varovala predstaviteľka Organizácie pre bezpečnosť a spoluprácu (OBSE) v Európe pre slobodu médií Dunja Mijatovičová. Podľa jej slov môže mať takýto proces mrazivý účinok na slobodu internetu a môže obmedziť mediálny pluralizmus na webe. Po nedávnych úpravách maďarského mediálneho zákona je internet v súčasnosti tým fórom, na ktorom môžu ešte prebiehať a objavovať sa pluralitné diskusie. Oslabenie blogovej sféry by ďalej zhoršilo situáciu v oblasti slobody prejavu v Maďarsku, vyplýva z Mijatovičovej stanoviska. Maďarská tlačová agentúra MTI požaduje od blogera odškodnenie vo výške 10 miliónov HUF (v prepočte asi 36.000 eur), verejné ospravedlnenie sa za poškodzovanie kreditu a obchodných záujmov v dvoch jeho blogoch z 23. júla a 14. augusta a ich odstránenie. Autor v materiáloch naznačil, že verejnoprávne médiá využívajú prostriedky daňových poplatníkov na dezinformáciu verejnosti.
Šéf maďarskej diplomacie hodnotil vzťahy so Slovenskom
13. septembra 2012 - (tasr)
Maďarsko má so Slovenskom na každom stupni dobré vzťahy, vyhlásil dnes v Budapešti maďarský minister zahraničných vecí János Martonyi, ktorý pred novinármi zhodnotil udalosti uplynulých mesiacov a hovoril o očakávaných udalostiach maďarskej diplomacie v nadchádzajúcom polroku. Podľa agentúry MTI Martonyi povedal, že Maďarsko a SR majú dôležité spoločné záujmy, ktoré - najmä v terajšej situácii, v akej sa nachádza Európa i svet - sú silnejšie, než problémy, ktoré treba vyriešiť. „Spory musíme riešiť tak, aby nespôsobili ujmu ľuďom,” dodal. K súčasnej situácii Európskej únie minister poznamenal, že záujmom Maďarska je, aby Európa bola jednotná, aby jej členské štáty zostali spolu. Vyjadril nádej, že kvôli kríze sa neprehĺbi a nenadobudne inštitucionálny charakter priepasť medzi krajinami patriacimi do eurozóny a krajinami mimo nej. Maďarsko podporuje pokračovanie a zrýchlenie procesu rozširovania EÚ o všetky krajiny západného Balkánu, podotkol šéf maďarskej diplomacie. Zdôraznil, že pre jeho krajinu je západný Balkán dôležitý z hospodárskeho hľadiska, ale aj z dôvodu bezpečnostnej politiky. „Sme otvorení a pripravení na to, aby sme pokračovali v maďarsko-srbskej spolupráci, ktorá sa v posledných rokoch dobre rozvíjala. Maďarsko očakáva návštevu srbského prezidenta,” povedal Martonyi.
Dni európskeho kultúrneho dedičstva sú významným celoeurópskym podujatím, organizovaným Radou Európy a Európskou komisiou, ktoré upriamuje pozornosť najširšej verejnosti na mimoriadne hodnoty rozmanitého kultúrneho dedičstva v 50 účastníckych štátoch. Základným cieľom DEKD, ktoré sa tradične konajú v septembri, je zvýšiť povedomie obyvateľov o miestom dedičstve a prehĺbiť záujem o jeho ochranu, ako aj rozvinúť pocit spolupatričnosti s európskym kultúrnym dedičstvom.
Roďte a muž vás nezabije, poradil Maďarkám poslanec
13. septembra 2012 - (ik - Pravda)
Viac ako sedemdesiat žien v Maďarsku ročne zavraždí ich partner alebo bývalý partner. Bezmála štyridsať percent všetkých vrážd je spáchaných v rámci násilia v rodine. Týmto šokujúcim stavom sa musel zaoberať aj budapeštiansky parlament. Povinný bod, prerokovanie ktorého si zozbieraním vyše stotisíc podpisov vynútili aktivisti za práva žien, si však poslanci napokon odškrtli na nočnom zasadaní v takmer prázdnej zasadacej sále. Konzervatívna parlamentná väčšina odmietla petíciou navrhované prísnejšie postihovanie rodinného násilia v Trestnom zákonníku. Poslanci vládneho Fideszu navyše ženám dávali urážlivé rady, ako sa násiliu zo strany partnerov môžu najlepšie vyhnúť. Najďalej spomedzi nich zašiel István Varga. „Trestný zákonník nie je všemocný. Trestným činom spáchaným v rámci zlého manželstva ich uznaním za samostatný skutkový stav nezabránime,” citovali Vargu maďarské médiá. „Azda by sa matky mali vrátiť k výchove detí, porodiť dve až tri či radšej štyri až päť detí. A potom by dávalo zmysel, že sa budú mať vzájomne vo väčšej úcte a násilie v rodine by ani nemohlo prísť do úvahy,” dodal. Škandálny výrok vyvolal obrovské pobúrenie stúpencov emancipácie žien. Na spontánnej demonštrácii sa pred parlamentom zišli tri stovky protestujúcich. Hoci Fidesz na adresu Vargovej formulácie opatrne uviedol, že „sa s ňou nedokáže stotožniť”, od ďalších vládnych poslancov, ktorí upozorňovali na súvislosť medzi domácim násilím a snahou žien o sebarealizáciu hoci aj za cenu zanedbávania materského poslania, sa nedištancoval.
Pokles maďarského priemyslu zrýchlil na 2,2 %
14. septembra 2012 - (tasr / rttnews)
Pokles produkcie maďarského priemyslu sa v júli podľa očakávania zrýchlil. Po očistení od sezónnych vplyvov sa objem výroby v susednej krajine znížil medziročne o 2,2 %, zatiaľ čo v júni klesol o 0,6 %. Vyplýva to zo spresnených údajov štatistického úradu v Budapešti, ktoré sa zhodujú s rýchlym odhadom. Aj v medzimesačnom porovnaní sa júlová priemyselná produkcia v Maďarsku znížila tak, ako naznačoval rýchly odhad, a to o 1,2 %. To je pre zmenu lepší výsledok ako v júni, keď objem výroby klesol medzimesačne o 2,2 %. Za prvých sedem mesiacov 2012 sa výkon maďarského priemyslu znížil medziročne o 0,3 %. Zo štatistík tiež vyplýva, že zatiaľ čo export priemyselných produktov z Maďarska v júli vzrástol medziročne o 1,5 %, domáci dopyt po nich klesol o 1,4 %.
Najviac vzrástli ceny v Maďarsku a na Cypre
14. septembra 2012 - (tasr / eurostat)
Medziročné tempo rastu inflácie v eurozóne sa v auguste zrýchlilo na 2,6 % z júlových 2,4 %, ale mierne kleslo v porovnaní s augustom 2011, keď miera inflácie v 17 krajinách, ktoré zaviedli euro, dosiahla 2,5 %. Vyplýva to zo spresnených výsledkov európskeho štatistického úradu Eurostat. Aj v celej 27-člennej Európskej únii (EÚ) medziročná miera inflácie v auguste vzrástla na 2,7 % z 2,5 % v júli, ale bola nižšia ako 3 % v auguste 2011. V medzimesačnom porovnaní sa augustové spotrebiteľské ceny v eurozóne aj v EÚ zvýšili o 0,4 %. Spomedzi členských štátov EÚ, ktoré Eurostatu dodali údaje za august, najnižšiu medziročnú infláciu mali Švédsko (0,9 %), Grécko (1,2 %) a Lotyšsko (1,9 %). Naopak, najviac vzrástli spotrebiteľské ceny v Maďarsku (6 %), na Cypre (4,5 %) a v Estónsku (4,2 %). Na Slovensku inflácia v auguste stagnovala na úrovni 3,8 %. V porovnaní s júlom sa medziročná miera inflácie v auguste zvýšila v 20 štátoch, v dvoch stagnovala a v štyroch klesla. Najnižšiu priemernú infláciu za ostatných 12 mesiacov zaznamenali v júli Švédsko (1 %), Írsko a Grécko (zhodne 1,8 %) a najvyššiu nahlásili Maďarsko (5,1 %) Estónsko (4,5 %) a Slovensko (4,1 %). V medziročnom porovnaní v eurozóne v auguste najviac zdražela doprava (4,8 %), alkohol a tabakové výrobky (4,5 %) a bývanie (4,1 %) a naopak, najprudšie klesli ceny za telekomunikačné služby (-3,1 %).
Inflácia v Maďarsku stúpla, predpokladá sa ďalší rast
11. septembra 2012 - (sita)
Medziročná inflácia v Maďarsku sa v auguste zvýšila na úroveň 6 % z júlových 5,8 %. Informoval o tom v utorok štatistický úrad krajiny KSH. Augustová miera inflácie v Maďarsku je v súlade s odhadom analytikov, ktorých vo svojom prieskume oslovila agentúra Reuters. Medzimesačne celková hladina spotrebiteľských cien v krajine stúpla v auguste o 0,1 % po tom, ako v júli o 0,1 % klesla. „Tento údaj a viac-menej aj detaily sa zhodujú s očakávaniami,” konštatoval Zoltán Árokszállási, analytik Erste Bank. Dodal, že ďalšie výrazné zvýšenie inflácie očakáva v septembri. Geregely Suppan, analytik Takarékbank, však vyjadril názor, že do decembra by medziročná inflácia mohla oslabiť na 5,5 až 5,7 %, pričom celoročná priemerná miera by bola zhruba 5,7 %.
Maďarské stavebníctvo medziročne posilnilo
Produkcia maďarského stavebného sektora v júli medziročne posilnila o 7,6 % po tom, ako v júni o 11,2 % oslabila. Informoval o tom v pondelok štatistický úrad krajiny. Júlový medziročný rast maďarského stavebníctva je čiastočne výsledkom nižšej porovnávacej základne a čiastočne výsledkom výstavby ciest a modernizácie železníc. Medzimesačne stavebná výroba Maďarska v júli stúpla o 8,6 % po tom, ako v júni o 0,1 % klesla. Objem nových objednávok bol v júli oproti rovnakému mesiacu vlaňajška menší o 3,3 %. Objem nových objednávok na výstavbu budov medziročne klesol o 11,6 %. Celkový objem objednávok stavebných firiem v závere júla však bol oproti záveru júla minulého roka mierne vyšší, a to o 0,7 %.
V Tatabányi odhalili skladovanie nebezpečnej látky
Nebezpečné látky, skladované a využívané bez povolenia, našli nedávno maďarské župné orgány pri kontrole na pozemku jednej firmy v Tatabányi. Na tlačovej konferencii v banskom meste o tom dnes informoval šéf Riaditeľstva pre ochranu pred katastrofami Komáromsko-ostrihomskej župy Péter Czomba. Žiadne podrobnosti o charaktere a množstve spomínanej látky, na ktorú narazili pri skúmaní úniku čpavku, neuviedol. Prezradil však, že firma, ktorú nemenoval, nedisponovala povolením na narábanie s takýmto materiálom, ktorý 12. septembra z dejiska nálezu odviezli. Podľa oficiálne nepotvrdených informácií maďarskej tlačovej agentúry MTI by malo ísť o s.r.o. Vegylet, ktorá sa podľa výpisu z obchodného registra výrobou surovín-chemikálií, avšak pri činnosti ktorej nemožno očakávať vznik nebezpečného odpadu. Činnosť subjektu, ktorý Czomba nešpecifikoval, pozastavili. Pri objasňovaní jeho kontaktov narazili aj na dodávateľa, u ktorého dochádzalo takisto k porušeniu platných predpisov pri narábaní s nebezpečnými látkami, odznelo na tlačovej konferencii.
Každý z nás určite pozná ten pocit túžby objavovania nových kultúr, nové jazyky akonáhle prejdeme hranice, nezrozumiteľné nápisy na celú budovu a iní ľudia. Niektorých, ako napríklad mňa, to tak vzalo, že by pre to spravili neuveriteľné veci... Ako malý som vždy využíval svoj bicykel, preto niet divu že na neho ani dnes nedám dopustiť. Keď som na ňom začínal, sprvu som cestoval len malé trasy. neskôr sa to začalo vyvíjať na okresy a Národné parky. Preto sa raz stalo, že na cestách som si povedal: „Poď do Budapešti...“ A tak sa začína plánovanie a riešenie detailov.
László Kövér: Maďarsko a Moldavsko sú strategickí partneri
10. septembra 2012 - (tasr)
Maďarsko a Moldavsko sú strategickí partneri. Z krajín Východného partnerstva sa Moldavsko snaží najviac o to, aby sa dostalo bližšie k Európskej únii a na integračnej ceste dosiahlo najväčší pokrok, vyhlásil dnes v Budapešti predseda maďarského parlamentu László Kövér po prijatí svojho moldavského partnera Mariana Lupa. Podľa maďarskej tlačovej agentúry MTI Kövér povedal, že dôležitým zahraničnopolitickým cieľom jeho krajiny je „znovuzjednotenie Európy”. V záujme zaručenia stability, prosperity a bezpečnosti nemožno ponechať biele miesta na mape Európy, dodal predseda maďarského parlamentu. Lupu povedal, že najdôležitejším vnútropolitickým a aj zahraničnopolitickým cieľom Moldavska je európska integrácia, v ktorej Maďarsko dokáže významne pomôcť. Preto je záujmom jeho krajiny posilniť strategické partnerstvo s Maďarskom, v čom môže zohrať významnú úlohu spolupráca parlamentov a ich výborov. Lupu sa dnes stretol aj s maďarským prezidentom Jánosom Áderom.
Gyurcsány by rád zakázal zhromaždenia v rovnošatách
14. septembra 2012 - (tasr)
Opozičná Demokratická koalícia (DK) vedená expremiérom Ferencom Gyurcsányom predložila parlamentu návrh novely zákona o zhromažďovaní. Podľa nej by demonštráciu, na ktorej by sa zúčastnili ľudia v rovnošatách, prípadne by sa na nej pochodovalo vo vojenskom tvare, bolo možné zakázať. Ako informovalo internetové vydanie maďarského denníka Népszabadság, svoju iniciatívu desiati poslanci DK zdôvodňujú tým, že v uplynulých rokoch vznikli v Maďarsku polovojenské jednotky, ktoré používajú symboly, heslá a uniformy podobné polovojenským organizáciám fungujúcim pred druhou svetovou vojnou i počas nej, vrátane fašistických Šípových krížov. Kým predtým tieto organizácie iba hlásali extrémistické myšlienky, teraz cieľom ich pochodov je predovšetkým zastrašovanie rómskeho obyvateľstva v obciach, píše sa v zdôvodnení návrhu DK, podľa ktorej členovia týchto organizácií svojím konaním zneužívajú právo na zhromaždenie a porušujú ľudskú dôstojnosť obyvateľstva a jeho skupín. DK sa domnieva, že teraz platný zákon nie je dostatočne presný a polícia má problém pri jeho aplikácii. Cieľom návrhu zrejme je, aby nástupnícke organizácie súdom zakázanej Maďarskej gardy sa nemohli verejne zhromažďovať, nosiť uniformy a pochodovať vo vojenskom tvare, píše Népszabadság, podľa ktorého je otázne, či dvojtretinová väčšina poslancov vládnych strán podporí tento návrh.
V bratislavskej Aréne možno spoznať najzločinnejšie európske totalitné režimy
Zvýšiť povedomie širokej verejnosti o zločinnej povahe najhorších európskych totalitných režimov v minulom storočí je zámerom výstavy, ktorú dnes sprístupnili v bratislavskom Divadle Aréna. Putovná expozícia Totalita v Európe s podtitulom fašizmus - nacizmus - komunizmus uvádza i potrebu obhajovať základne ľudské práva, pomáhať k lepšiemu porozumeniu medzi národmi aj zabrániť možnému vzniku podobnej moci v budúcnosti.
Praktiky tajných služieb, zlyhania jednotlivcov aj spoločnosti, príbehy o tyranii moci a skutočné ľudské svedectvá o živote v komunizme prinesie na divadelné dosky viacročný medzinárodný projekt Asociácie Divadelná Nitra Paralelné životy - 20. storočie očami tajnej polície. TASR informovala PR manažérka festivalu Zuzana Kizáková. Medzinárodný festival Divadelná Nitra (21.-26.9.) bude na svojej pôde po prvý raz hostiť umelcov zo šiestich krajín, ktorí vytvoria dokumentárne inscenácie na základe prieskumov v archívoch tajných polícií vo svojich domovinách. „Našou ambíciou je upozorniť na verejné aj osobné vyrovnávanie sa s minulosťou, na praktiky tajných polícií komunistických vlád a ich odzrkadľovanie sa v privátnych životoch ľudí, na spôsoby, akými spoločnosť v jednotlivých krajinách pristúpila k pochopeniu nedávnej histórie a aj na rozdiely medzi tým, ako si na minulosť spomína človek, ktorý danú udalosť prežil, a ako je zaznamenaná v archívoch,” priblížil kurátor projektu Paralelné životy Ján Šimko. Umelci už počas uplynulej sezóny začali výskumnú prácu v archívoch a 23. septembra budú na festivalovom Paralelnom fóre pred verejnosťou prezentovať námety a príbehy, z ktorých počas nasledujúceho roka pripravia a naštudujú divadelné inscenácie. Slovensko budú v projekte zastupovať umelci Divadla SkRAT - režisér, herec a dramatik Dušan Vicen a hudobný skladateľ, herec a režisér Ľubomír Burgr. Českú republiku bude reprezentovať hudobný skladateľ Aleš Březina. Medzi jeho najvýznamnejšie diela patrí opera o procese s Miladou Horákovou Zítra se bude… v Opere Národného divadla v Prahe. Odvrátenú stranu nemeckej minulosti predstaví vo svojom diele režisér Clemens Bechtel, ktorého inscenácia Staatsicherheiten o väzení v bývalej NDR získala Cenu Friedricha Lufta za najlepšiu inscenáciu v Nemecku v roku 2008. Komunistický útlak v Rumunsku odhalí režisérka a dramatička Gianina Cărbunariu. Jej inscenáciu X milimetrov z Y kilometrov o praktikách tajnej rumunskej polície Securitate uvedie festival v hlavnom programe. Utajené príbehy z Maďarska prinesie na dosky mladý maďarský režisér Daniel D. Kovács pod vedením uznávaného režiséra Viktora Bodóa, ktorého inscenáciu Anamnéza si budú môcť tiež pozrieť diváci tento rok v Nitre. Poľsko v projekte zastúpi tvorca z divadelného súboru Teatr Polski. Veľká medzinárodná premiéra šiestich inscenácií sa odohrá na Divadelnej Nitre 2013, následne diela poputujú do Košíc a budú sa pravidelne uvádzať ako súčasť repertoáru koprodukčných partnerov - napríklad v Opere Národného divadla v Prahe, v Teatr Polski Wroclaw či v drážďanskom Staatsschauspiel. V projekte sú zapojené aj pamäťové inštitúcie jednotlivých krajín. Ako odborní garanti fungujú Ústav pamäti národa z Bratislavy, Institul Pamieci Narodowej z Varšavy a ďalšie.
Grigorij Mesežnikov: Registrácia voličov sa v Európe nepresadí, ale nie je nedemokratická
Registrácia voličov sa v Európe pravdepodobne nepresadí, ale sama osebe nie je nedemokratická. Na margo aktuálnych búrlivých diskusií v Maďarsku to pre TASR povedal politológ Grigorij Mesežnikov s poukázaním na to, že prax registrácie voličov je dlhodobo zaužívaná napríklad v USA. „V Spojených štátoch amerických existuje inštitút registrácie voličov a upravuje procedúru aktívnej účasti občanov na príprave k voľbám,” dodal. „Registrácia voličov vo všeobecnosti nie je zlá vec, lebo dáva informovanejšej časti voličov, ktorej záleží na politickom vývoji, šancu, aby k tomu pristúpili aktívne a urobili niečo preto, aby mohli voliť,” podčiarkol Mesežnikov. Poznamenal, že z voličov, ktorí sa rozhodnú ísť voliť na poslednú chvíľu, často najviac ťažia práve autoritársky orientované strany. Druhá vec je podľa neho maďarský kontext a otázka, či tam vládne strany nechcú pristúpiť k registrácii voličov účelovo. „Neviem, aké sú charakteristiky elektorátu Fideszu a elektorátu opozície a kto je schopný zabezpečiť lepšie podmienky pre registráciu svojich priaznivcov. Určite bude treba vysvetľovať, pomáhať ľuďom, nie každý to možno dokáže,” poznamenal Mesežnikov. Zároveň upozornil, že registrácia neznamená povinné hlasovanie, aj ten, kto sa zaregistruje, nakoniec voliť nemusí. Ale občan, ktorý sa nezaregistruje, už potom šancu voliť nedostane. „Predpokladám, že ten, kto to navrhuje, očakáva, že dokáže svojich voličov motivovať na registráciu efektívnejšie. Možno to tak teraz vyzerá, otázka je, či to tak bude aj pred voľbami. Môže to byť nakoniec zbraň aj pre iné politické sily,” upozornil politológ. Maďarská socialistická strana (MSZP) dnes vyzvala strany vládneho bloku Maďarský občiansky zväz-Fidesz a Kresťanskodemokratickú ľudovú stranu (KDNP), aby sa vzdali svojho zámeru zaviesť predbežnú registráciu voličov, uviedla maďarská tlačová agentúra MTI. Podľa poslanca MSZP a predsedu budapeštianskej organizácie socialistov Zsolta Molnára by zavedenie predbežnej registrácie voličov zo strany vládnych strán bolo ďalším krokom likvidácie právneho štátu. Pripomenul, že 70 percent voličov odmieta takýto návrh. Molnár uviedol, že zatiaľ nie je jasné, koľkokrát sa budú musieť voliči zaregistrovať, v roku 2014 totiž v priebehu niekoľkých mesiacov budú parlamentné, európske aj samosprávne voľby. Proti predbežnej registrácii začal v nedeľu večer týždennú hladovku expremiér a predseda Demokratickej koalície (DK) Ferenc Gyurcsány, ktorý tak protestuje spolu s troma straníckymi kolegami na Kossuthovom námestí.
Ultrapravicový Jobbik odmieta myšlienku európskej federácie
Opozičné ultrapravicové Hnutie za lepšie Maďarsko-Jobbik urobí všetko pre to, aby o akomkoľvek kroku smerom k vytvoreniu európskej federácie rozhodli maďarskí občania v referende. Vyhlásil to dnes v Budapešti podpredseda Jobbiku Zoltán Balczó v reakcii na stredajšie prezentovanie vízie predsedu Európskej komisie Josého Manuela Barrosa zmeniť Európsku úniu vo federáciu národných štátov. „Je koniec vkrádajúcej sa eurodiktatúry - budovanie bruselského impéria sa dostalo do otvorenej fázy,” cituje maďarská tlačová agentúra MTI z vyjadrenia podpredsedu Jobbiku. Podľa Balczóa je definícia federácie viac než iba akýmsi spojenectvom štátov, pretože členské štáty v nej už v zmysle medzinárodného práva nie sú suverénnymi štátmi. Jobbik očakáva, že maďarská vláda rozhodne odmietne Barrosove vyjadrenia, dodal podpredseda.
Gyurcsányovu hladovku má dnes narušiť demonštrácia Jobbiku
Hladovku maďarského expremiéra a šéfa Demokratickej koalície (DK) Ferenca Gyurcsánya s jeho tromi straníckymi kolegami - ktorá sa na protest zámeru vlády Viktora Orbána zaviesť predbežnú registráciu voličov začala v nedeľu na Kossuthovom námestí v Budapešti - má dnes narušiť demonštrácia ultrapravicového Hnutia za lepšie Maďarsko-Jobbik. Uviedla to maďarská komerčná televízia ATV. Podľa nej sa na mieste hladovky neďaleko budovy parlamentu nachádza približne 50 ľudí, najmä z vidieka. Kvôli chystanej demonštrácii ultrapravičiarov bude popoludní strážiť Gyurcsánya a ľudí okolo neho viac policajtov. Hladovku expremiéra a jeho kolegov, ktorá trvá už štvrtý deň, komplikuje dnes mimoriadne chladné a daždivé počasie. Napriek tomu účastníci hladovky pre ATV uviedli, že nechcú protest prerušiť. V rozhovore konštatovali, že už prekonali niekoľko krízových momentov. Poznamenali, že nejedia a nepijú ani sladené nápoje. Vyvrcholením protestu politikov opozičnej DK, ktorý si všímajú aj viaceré médiá v zahraničí, má byť na záver hladovky masové zhromaždenie. Zvolali ho na sobotu 15. septembra. Registrácia voličov je podľa stanoviska DK protiústavná a výrazne obmedzuje občianske práva. „Ak bude registrácia voličov, potom už nebudú slobodné voľby,” uvádza sa vo vyhlásení DK, ktorá protestuje proti Orbánovmu režimu, aby sa - podľa nich - „nočná mora Maďarska čo najskôr skončila.”
Štátny tajomník úradu vlády za vládny Maďarský občiansky zväz-Fidesz János Lázár minulý štvrtok avizoval, že do 17. septembra predloží parlamentu individuálny poslanecký návrh novely volebného zákona. V zmysle tejto novely, ktorá bude zrejme platná od 1. januára 2013, by sa voliči, ktorí chcú hlasovať, museli dva mesiace pred voľbami zaregistrovať. Podľa pozorovateľov by Fidesz týmto krokom v čo najväčšej miere zamedzil prístup nerozhodných voličov k voličským urnám.
Expremiér Ferenc Gyurcsány začal s kolegami týždennú hladovku
9. septembra 2012 - (tasr)
Maďarský expremiér a predseda Demokratickej koalície (DK) Ferenc Gyurcsány a jeho traja stranícki kolegovia začali dnes večer na Kossuthovom námestí v Budapešti týždennú hladovku. Dôvodom demonštrácie je zámer vlády Viktora Orbána zaviesť predbežnú registráciu voličov, informovalo internetové vydanie maďarského denníka Népszabadság. Registrácia voličov je podľa stanoviska DK protiústavná, výrazne obmedzuje občianske práva. „Ak bude registrácia voličov, potom už nebudú slobodné voľby,” píše sa okrem iného vo vyhlásení DK, ktorá vyzýva občanov na 15. septembra na demonštráciu proti tejto registrácii. „Protestujme proti Orbánovmu režimu, aby sa nočná mora Maďarska čo najskôr skončila,” uzatvára vyhlásenie opozičnej DK.
Výzva na nezavedenie registrácie voličov
Maďarská socialistická strana (MSZP) dnes vyzvala strany vládneho bloku Maďarský občiansky zväz-Fidesz a Kresťanskodemokratickú ľudovú stranu (KDNP), aby sa vzdali svojho zámeru zaviesť predbežnú registráciu voličov, uviedla maďarská tlačová agentúra MTI. Podľa poslanca MSZP a predsedu budapeštianskej organizácie socialistov Zsolta Molnára by zavedenie predbežnej registrácie voličov zo strany vládnych strán bolo ďalším krokom likvidácie právneho štátu. Pripomenul, že 70 percent voličov odmieta takýto návrh. Molnár pripomenul, že zatiaľ nie je jasné, koľkokrát sa budú musieť voliči zaregistrovať, v roku 2014 totiž v priebehu niekoľkých mesiacov budú parlamentné, európske aj samosprávne voľby. Štátny tajomník úradu vlády János Lázár minulý štvrtok avizoval, že do 17. septembra predloží parlamentu individuálny poslanecký návrh novely volebného zákona. V zmysle tejto novely, ktorá bude zrejme platná od 1. januára 2013, by sa voliči, ktorí chcú hlasovať, museli dva mesiace pred voľbami zaregistrovať. Podľa pozorovateľov by Fidesz týmto krokom v čo najväčšej miere zamedzil prístup nerozhodných voličov k voličským urnám.
Maďarsko sa mení na daňový raj, Slováci presúvajú firmy
10. septembra 2012 - (sita)
Maďarsko sa v posledných rokoch stalo skrytým daňovým rajom pre slovenské a české firmy. Od roku 2009 do prvého polroku 2012 sa počet slovenských firiem ovládaných z Maďarska zvýšil o polovicu na necelých 10 tis. podnikateľských subjektov. V prípade Česka ide o menší nárast o 41 % na celkovo 944 spoločností. Podnikateľov lákajú nízke dane pre malé a stredné firmy, oslobodenie od daní z dividend a kapitálových ziskov, rovnako ako zdanenie príjmov plynúcich z licenčných poplatkov len vo výške 5 %. Vyplýva to z informácií zverejnenou Českou kapitálovou a informačnou agentúrou (ČEKIA). V rámci Európy je pritom Maďarsko spolu so Španielskom podľa ratingu poradenskej spoločnosti Dun & Bradstreet najhoršie hodnotenou krajinou, a to na úrovni stredného rizika návratnosti investície. „Maďarská ekonomika nie je práve v dobrej kondícii, a tak sa zdá, že tamojšia vláda hľadá rôzne spôsoby, aby podporila budúci rast,” skonštatovala analytička ČEKIA Petra Štěpánová. V porovnaní so Slovenskom a Českom je najväčšou výhodou Maďarska v oblasti daní plánovaná úľava pre spoločnosti s príjmami z licenčných poplatkov. Daňový systém totiž umožňuje maďarským spoločnostiam zahrnúť do daňového základu len 50 % z celkových poplatkov za použitie licenčných práv. Efektívna daňová záťaž tak dosiahne len 5 % pre malé firmy a 9,5 percenta pre väčšie spoločnosti. „Tejto konkurencii Česko alebo Slovensko s korporátnou daňou vo výške 19 % len ťažko odolávajú. Nespornou výhodou je aj to, že Maďarsko neuplatňuje zrážkovú daň na výplatu dividend, úrokov či licenčných poplatkov do akejkoľvek krajiny vrátane offshore daňových rajov,” uviedol Michal Friedberger, obchodný riaditeľ spoločnosti Akont Trust Company, ktorá sa venuje zakladaniu offshore firiem. Vďaka týmto daňovým stimulom je podľa Friedbergera Maďarsko atraktívne hlavne pre podnikateľov oceňujúcich geografickú blízkosť. „Problémom však zostáva nestabilita daňových zákonov daná vládnymi experimentmi a mimoriadna administratívna náročnosť podnikania. Z týchto dôvodov môžeme predpokladať, že krajina bude mať naďalej v daňovom plánovaní svoje miesto, ale pozície a výhodnosti Cypru alebo Holandska nikdy nedosiahne,” skonštatoval. Ako dodal, určitú úlohu v rastúcom počte maďarských firiem tiež zohráva skutočnosť, že do Maďarska v posledných rokoch presunuli centrály firiem pre strednú Európu viaceré nadnárodné firmy. Tie potom ovládajú svoje dcérske spoločnosti v okolitých krajinách. Medzi tri najväčšie slovenské firmy s vlastníkom so sídlom v Maďarsku patria Slovnaft, OTP Banka Slovensko, ale aj Slovenské liečebné kúpele Piešťany.
Pokračovanie rokovaní MMF s Maďarskom nemá ešte určený termín
Pokračovanie oficiálnych rokovaní Medzinárodného menového fondu (MMF) a Európskej únie s Maďarskom ešte nemá vytýčený termín, vyhlásil dnes vo Washingtone riaditeľ MMF zodpovedný za medzinárodné vzťahy Gerry Rice. Podľa maďarského ekonomického servera Privatbankar.hu Rice pripomenul, že koncom júla rokovala v Budapešti delegácia MMF a EÚ, pričom sa s predstaviteľmi Maďarska stretli viackrát. Server pripomína, že podľa pôvodných informácií sa hovorilo o septembrovom pokračovaní rokovaní, maďarský minister bez kresla zodpovedný za rokovania s MMF Mihály Varga v stredu povedal, že ráta s tým, že sa predstavitelia Maďarska stretnú s delegáciami MMF a EÚ v októbri a v novembri by mohlo dôjsť k uzatvoreniu dohody. Rokovania Maďarska s delegáciami MMF a EÚ sa začali 17. júla. Maďarsko sa od vstupu do MMF pripravuje na uzatvorenie zmluvy o ôsmej pôžičke.
Maďarský premiér Viktor Orbán vylúčil dohodu s Medzinárodným menovým fondom (MMF), pokiaľ budú jej súčasťou ďalšie úsporné opatrenia. Maďarsko podľa neho nepotrebuje dodatočné úspory, ale bezpečnostnú sieť, ktorá krajinu ochráni pred následkami dlhovej krízy v eurozóne. „Potrebujeme dohodu s MMF pre problémy v Európe, aby problémy eurozóny so sebou nestiahli krajinu,” povedal Orbán v maďarskom parlamente. Maďarsko podľa neho nepotrebuje striktné podmienky, aké obsahovala dohoda medzi MMF a predchádzajúcim socialistickým vládnym kabinetom, ktorá v roku 2008 zachránila krajinu pred bankrotom. Maďarsko chce s fondom podpísať „dobrú dohodu”, ktorá krajine umožní v budúcom roku uskutočniť program hospodárskych stimulov v objeme 300 mld. HUF, dodal premiér. Podľa medializovaných informácií MMF žiada od Maďarska, aby výmenou za dohodu o finančnom úvere šetrilo na penziách a rodinných prídavkoch. Zároveň požaduje zvýšenie dane z príjmu fyzických osôb. Budapešť sa snaží získať niekoľkomiliardové medzinárodné úvery s cieľom chrániť krajinu pred prehlbujúcou dlhovou krízou eurozóny. Maďarská vláda minulý týždeň uviedla, že podnikne kroky s cieľom dosiahnuť, aby sa rokovania o úveroch zo strany MMF a EÚ uzavreli ešte túto jeseň.
Platy v Maďarsku prekvapili, mzda rástla o 7 percent
Rast platov v Maďarsku sa v júli prudko zrýchlil, čo je v rozpore s očakávaniami analytikov, ktorí predpovedali, že sa mierne spomalí. Informoval o tom dnes štatistický úrad v Budapešti. Podľa najnovších údajov sa priemerná hrubá mzda v Maďarsku júli zvýšila medziročne o 7,1 %, čo je podstatne viac ako v júni, keď stúpla o 4,1 %. Analytici pritom odhadovali, že tempo rastu platov v susednej krajine sa v sledovanom mesiaci mierne spomalí na 4 %. Zo štatistík tiež vyplýva, že kým zamestnancom v súkromnom sektore v júli platy vzrástli o 9,2 %, v rozpočtových organizáciách sa zvýšili len o 0,9 %. Avšak najstrmšie stúpli v júli mzdy zamestnancov neziskových organizácií, a to o 21,9 %. Za prvých sedem mesiacov roka sa priemerná hrubá mzda v Maďarsku zvýšila o 4,8 % v porovnaní s rovnakým obdobím minulého roka. A čistý príjem vrátane rodinných daňových bonusov stúpol v období január-júl o 2 %.
Úradníkom v Maďarsku zmrazia platy, budú aj prepúšťať
V záujme zachovania plánovaného deficitu štátneho rozpočtu pre budúci rok možno rátať v Maďarsku s ďalším prepúšťaním zamestnancov verejnej sféry, pričom maďarská vláda až do roku 2015 zmrazí aj mzdové výdavky, píše dnes maďarský denník Magyar Hírlap. V súčasnosti pracuje v štátnej správe a v samospráve niečo vyše 650.000 ľudí, čo je vzhľadom na veľkosť krajiny podľa denníka predimenzované. Vládne zdroje tvrdia, že ideálne by bolo v strednodobom horizonte znížiť počet zamestnancov verejnej sféry na 400.000. Maďarská vláda v januári rozhodla o znížení stavu zamestnancov ministerstiev, štátnych inštitúcií a orgánov o 6300 ľudí. Najviac pracovníkov prepustili z úradov hlavného mesta a župných vládnych úradov, ktoré patria pod rezort verejnej správy a justície. Terajšie prepúšťanie sa dotkne v prvom rade inštitúcií patriacich pod ministerstvá a samosprávnych orgánov. Maďarská vláda ráta pre tento rok s deficitom 2,5 % a pre budúci rok s 2,2 %.
V. Orbán: Maďarsko potrebuje dohodu s MMF kvôli problémom EÚ
Maďarsko by si vlastné problémy dokázalo vyriešiť aj bez úverovej dohody s Medzinárodným menovým fondom (MMF). Maďarsko potrebuje dohodu s MMF kvôli problémom, ktoré má eurozóna, povedal dnes v Budapešti maďarský premiér Viktor Orbán na úvod jesennej schôdze parlamentu. Podľa jeho slov sa musí Maďarsko chrániť pred krízou, ktorú nespôsobilo a k prehĺbeniu ktorej ani neprispelo. Orbán zopakoval, že jeho vláda odmieta politiku reštrikcií a zdôraznil, že budúcoročný rozpočet bude podriadený zachovaniu cieľa deficitu. Orbán ďalej povedal, že nie je jedno, aká dohoda sa dosiahne s MMF. Úver z roku 2008 označil za zlú dohodu, vplyvom ktorej sa krajina zadlžila a najväčšiu ťarchu dlhu znášalo obyvateľstvo. „Teraz sme silnejší než v roku 2008, preto nie sme odkázaní na dohodu,” vyhlásil Orbán. Z tohto dôvodu minulý týždeň odmietla frakcia Maďarského občianskeho zväzu-Fidesz a Kresťanskodemokratickej ľudovej strany (KDNP) podmienky MMF a Európskej únie a vláde nariadila vypracovať alternatívny návrh na rokovania. Predseda maďarskej vlády informoval, že na jesennej schôdzi by mali poslanci rozhodnúť o novele zákona o volebnom procese, novom občianskom zákonníku, zákone o pôde, ale aj o budúcoročnom rozpočte.
George Soros: Nemecko musí eurozónu viesť alebo z nej vystúpiť
Legendárny investor George Soros opäť vyzval Nemecko, aby prevzalo vedúcu úlohu pri riešení dlhovej krízy eurozóny alebo vystúpilo z menovej únie. „Nemecko sa musí rozhodnúť, či sa chce stať láskavým hegemónom alebo opustí eurozónu,” uviedol dnes večer v Berlíne Soros. „Inak povedané: Nemecko musí viesť alebo vystúpiť,” povedal 82-ročný miliardár. Od Nemecka požaduje, aby slabším krajinám pomohlo dostať sa zo začarovaného kruhu vysokých dlhov a poklesu ekonomiky. Soros varoval, že Európu čaká dlhá depresia, ak sa viac nepomôže zadlženým krajinám. Na to je potrebné prevziať časť ich dlhov a zmierniť úsporné programy. Soros podporil myšlienku vytvorenia fondu na umorenie starých dlhov, s ktorou prišli ekonomickí poradcovia nemeckej vlády. Nadmerné zadlženie sa podľa neho dá prekonať jedine zvýšením rastu. To vyžaduje dočasné zvýšenie inflácie. Obe alternatívy - vedenie alebo odchod z eurozóny - by podľa Sorosa boli lepšie než aktuálne smerovanie nemeckej politiky, ktorá vedie Európu do dlhej depresie, k politickým a sociálnym konfliktom a nakoniec k rozpadu nielen eurozóny, ale aj celej Európskej únie. Soros sa podobne vyjadril už vo viacerých rozhovoroch.
11. septembra 2012 - (ÚSŽZ / oslovma.hu)
Na pôde Úradu pre Slovákov žijúcich v zahraničí (ÚSŽZ) podpísal 10. septembra 2012 predseda ÚSŽZ Igor Furdík s predsedníčkou správnej rady Verejnoprospešnej nadácie Zväzu Slovákov v Maďarsku (ZSM) Annou Divičanovou dotačnú zmluvu vo výške 99 581,76 eur. Táto finančná podpora je každoročne garantovaná Dohodou medzi vládou Slovenskej republikou a vládou Maďarska o vzájomnej podpore národnostných menšín v oblasti vzdelávania a kultúry z 12. decembra 2003, pričom je účelovo viazaná na podporu projektov a aktivít slovenskej národnostnej menšiny v Maďarsku v spomínaných oblastiach. Vláda SR zo svojho rozpočtu od roku 2004 každoročne uvoľňuje spomínanú sumu prostredníctvom ÚSŽZ nadácii najväčšej slovenskej spoločenskej organizácii v Maďarsku, pričom Verejnoprospešná nadácia ZSM vďaka týmto prostriedkom okrem iných aktivít uskutočňuje aj ojedinelý a mimoriadne zmysluplný projekt pre žiakov učiacich sa slovenčinu v Maďarsku: Školu v prírode na Slovensku s názvom Spoznaj svoje korene. Účelová finančná podpora slúži na financovanie výchovno-vzdelávacieho procesu v školských a vzdelávacích inštitúciách zabezpečujúcich výučbu slovenského jazyka, resp. výučbu v slovenskom jazyku alebo v oblasti slovenskej kultúry na území Maďarska. Ďalším cieľom je podpora študentom vysokých škôl študujúcim na území Maďarska, prispievajúcej k zachovaniu a rozvoju kultúrnej alebo jazykovej identity osôb patriacich k slovenskej národnostnej menšine, ako aj podpora ďalšieho vzdelávania pedagógov vyučujúcich na základných, stredných a vysokých školách na území Maďarska slovenský jazyk a podpora spoločenských organizácií založených na území Maďarska, ktorých činnosť smeruje k zachovaniu a rozvoju jazykovej a kultúrnej identity slovenskej národnostnej menšiny žijúcej na území Maďarska. Na bratislavskom akte podpisu dotačnej zmluvy, podporujúcej v roku 2012 vzdelávacie, kultúrne a ďalšie aktivity ZSM (okrem iných od 16. septembra do 23. októbra aj programovú koncepciu a organizačnú zábezpeku piatich turnusov vzdelanostno-kultúrneho projektu Poznaj svoje korene - Škola v prírode na Slovensku v rekreačnom zariadení Poniklec v Hronci pri Brezne) sa zúčastnili aj predsedníčka ZSM Ruženka Egyedová Baráneková, tajomník Verejnoprospešnej nadácie ZSM, zakladateľ a redaktor internetového portálu oslovma.hu - Slovák v Maďarsku Imrich Fuhl a riaditeľ Personálneho, ekonomického a právneho odboru ÚSŽZ Milan Koščo. V pracovnej časti stretnutia významné osobnosti spolkového, kultúrneho, vedeckého a mediálneho života slovenskej národnostnej menšiny v Maďarsku A. Divičanová, R. Egyedová Baráneková a I. Fuhl informovali predsedu ÚSŽZ o viacerých pozitívnych prejavoch šírenia slovenskosti v nie vždy priaznivých podmienkach života Slovákov v Maďarsku z hľadiska ich potrieb rozvíjania slovenského jazyka v školách či uplatňovania nárokov a potrieb slovenskej národnostnej menšiny v oblasti kultúry, ako aj ich spoločenskej angažovanosti na úrovni miest a obcí, vrátane rovnoprávnej podpory duchovných aktivít. V tomto kontexte I. Furdík ocenil informácie o aktivitách našich krajanov v Alkári (Mátraszentimre), v najvyššie položenej obci v Maďarsku (cca 800 metrov n. v.), v ktorej žijú Slováci, o každoročnom stretnutí Slovenská gazdinka v Budapešti, ako aj o kultúrnych podujatiach ZSM, rozvíjajúcich tvorivosť a podporujúce slovenskú ľudovú a kultúrnu svojbytnosť. Takými sú napríklad súťaž pre deti a mládež Slovenské spievanky, súťažná prehliadka speváckych a folklórnych skupín Slovenský škovránok či Celoštátny slovenský folklórny festival v obci Banka. Tieto a ďalšie, vo vedomí Slovákov žijúcich v Maďarsku už pevne zakorenené podujatia, nadobúdajú okrem platformy stretnutí krajanov aj stále nástojčivejší rozmer posilňovania národného povedomia a upevňovania nevyhnutného sebavedomia s akcentom na kultúrny, duchovný a najmä jazykový aspekt slovenskosti. V debate so zástupcami Zväzu Slovákov v Maďarsku I. Furdík práve tieto atribúty postavil na piedestál hodnôt národného uvedomovania sa a sebaidentifikácie Slovákov žijúcich v zahraničí, pričom zdôraznil potrebu nielen samotnej významovej definície pojmu slovenskosti, ale najmä konkretizovanie jej obsahu a programových cieľov s prihliadnutím na špecifickosť zákonov krajín, v ktorých slovenské národnostné menšiny či krajanské komunity žijú a rozvíjajú svoje aktivity.
TASR: I. Furdík podpísal s A. Divičanovou zmluvu o podpore Verejnoprospešnej nadácie Zväzu Slovákov v Maďarsku
Pestrý program veňareckého haluškového festivalu
9. septembra 2012 - (oslovma.hu)
V novohradskej obci Veňarec (Vanyarc) 8. septembra sa uskutočnila deviata súťaž vo varení halušiek / strapačiek zo surových zemiakov za účasti 24 trojčlenných súťažiacich družstiev z Maďarska a zo Slovenska. Podujatie sa začalo už o 10.00 hodine. Paralelne s varením sa rozbehol i folklórny program, v rámci ktorého sa predstavili ochotnícki folkloristi miestnych súborov, ako aj tanečníci a speváci okolitých lokalít. Prítomných svojim slávnostným príhovorom pozdravil predseda Valného zhromaždenia Novohradskej župy Zsolt Becsó. Hneď potom sa konala súťaž v jedení halušiek a následne sa rozbehol pre najmenších program s tancom a hrou. K celkovému zhodnoteniu súťaže došlo po druhom bloku folklórneho programu. Počas dňa záujemcov tiež čakali: prehliadka ľudových krojov regiónu, jarmok s ľudovoumeleckými výrobkami, domácimi pochúťkami, jazda na koči a na traktore a dielňa umeleckých remesiel. V uplynulých rokoch sa stalo už tradíciou, že v rámci festivalu organizátori umožnia predstaviť sa jednému zo Slovákmi obývaných regiónov Maďarska; tentokrát to bol Sarvaš.
Fotogaléria: https://www.facebook.com/media/set/?set=a.316232205142429.68021.147596498672668&;type=1
Imre Kertész: Kaddiš za nenarodené dieťa
10. septembra 2012 - (Zuzana Široká Faisst - sirokafaisst.blog.sme.sk)
Kaddiš za nenarodené dieťa je obsahom aj formou najzvláštnejšia kniha, akú som kedy čítala. Nemala som na ňu veľkú chuť; bála som sa toho Kertésza ako čert kríža, ale dostal ma. Namotala som sa a prinútil ma rozmýšľať o veciach, ktorými sa mi nikdy zaoberať nechcelo. Zimomriavky z knihy mám aj teraz pri písaní blogu. „Nie,” odpovie spisovateľ a prekladateľ B. na otázku, či má vlastné deti. A začína sa komplikovaný monológ muža, maďarského žida, ktorý prežil holokaust, o tom, prečo deti nemá, a prečo sa nikdy neodhodlal splodiť ich. Vety v tejto útlej knižke sú dlhé, komplikované, rozvité ako konáre stromu, neraz zaberá jedna veta celú stranu, možno aj viac. Je v nich množstvo čiarok, dvojbodiek a bodkočiarok a mnohokrát som sa pristihla, ako si pri čítaní šepkám nahlas, aby som nestratila niť, aby som pochopila myšlienky a zložité úvahy autora. Nuž, u Kertésza forma nie je len pro forma. A čo sa obsahu týka, toho nie je veľa. Vieme, že hrdina príbehu prežil ako dieťa koncentračný tábor, ale hrozných detailov nás Kertész ušetril. Namiesto toho vťahuje čitateľa do svojich úvah, pochybností a spomienok, ktoré všetky ústia do rozhodnutia nemať deti - preto, aby ich ušetril toho, čo prežil on, možno aj preto, aby nemuseli chodiť po svete so židovským pôvodom, možno aj preto, aby nemuseli mať jeho za otca. Občas si predstavuje, ako by tieto nikdy nesplodené deti vyzerali. Dievčatko by možno malo tmavé vlasy a pehy, chlapec oči sivomodré ako kamienky pri rieke. Sú to veľmi dojímavé pasáže. Rovnako ako tie, kde opisuje stretnutia a dlhé rozhovory s manželkou, ktorá je už dlho exmanželka, a manželka iného muža, s ktorým má deti, ktoré vyzerajú ako tie z hrdinových predstáv. Kaddiš za nenarodené dieťa je zvláštna kniha, krásne, komplikovane napísaná, a pre každého prekladateľa musela byť isto tvrdým orieškom. Kertész napísal ešte niekoľko diel v podobnom duchu. Kým sa odhodlám zasa niektoré z nich prečítať, musím sa najprv uzdraviť z tohto.
Pred 150 rokmi vzniklo Slovenské evanjelické patronátne gymnázium v Revúcej
11. septembra 2012 - (tasr)
Pred 150 rokmi založili Slovenské evanjelické a. v. patronátne gymnázium v Revúcej, ktoré je označované za prvú a do roku 1918 jedinú slovenskú strednú školu. Všetky predmety sa tam vyučovali v slovenčine a od roku 1868 sa aj maturovalo v slovenskom jazyku. V evanjelickom kostole vo Veľkej Revúcej sa 16. septembra 1862 uskutočnila slávnosť, počas ktorej učiteľ a správca gymnázia August Horislav Škultéty predniesol programové vyhlásenie novej školy. Zdôraznil jej kresťanské a národno-obrodné ciele. Osvetu a vzdelanosť označil za základné pedagogické hodnoty, ktorými sa gymnázium usilovalo prispieť do školského života na Slovensku v 2. polovici 19. storočia. Pri príležitosti tejto významnej udalosti sa v dňoch 13.-16. septembra budú v Revúcej konať celonárodné oslavy 150. výročia založenia tohto prvého slovenského gymnázia. Oslavy vyvrcholia slávnostnými službami Božími v evanjelickom kostole v Revúcej, ktoré bude v priamom prenose vysielať RTVS - Slovenská televízia. Založenie prvého slovenského gymnázia si pripomenie mesto Revúca spolu s Evanjelickou cirkvou augsburského vyznania na Slovensku (ECAV), Maticou slovenskou a revúckymi gymnáziami. Slávnosti sa uskutočnia pod záštitou prezidenta republiky Ivana Gašparoviča, informoval Generálny biskupský úrad ECAV na Slovensku v Bratislave. Zakladateľom prvého slovenského gymnázia v Revúcej sa podarilo postupne vybudovať nielen úplné osemročné gymnázium, zabezpečovať systematické maturitné skúšky, ale aj rozvinúť ďalšie vzdelávacie inštitúty, predovšetkým prvý slovenský učiteľský ústav na vzdelávanie učiteľov či prvý slovenský dievčenský výchovný ústav. Úspešná bola i mimoškolská činnosť gymnázia, a to tak tvorba kvalitných učebníc, ako aj fungovanie študentských spolkov a súborov - vzdelávacieho, divadelného, speváckeho a hudobného. Profesori revúckeho gymnázia sa do rozvoja slovenského života zapísali aj úsilím o založenie hospodárskych a kultúrnych inštitútov. Založili prvý finančný ústav i prvé spotrebné družstvo svojho druhu v Uhorsku a rozvoj kultúrneho života inšpirovali založením Nakladateľského spolku pre vydávanie slovenských kníh. Pre svoju orientáciu a slovenského ducha sa však gymnázium v Revúcej stalo terčom útokov zo strany maďarských kruhov a 20. augusta 1874 bolo zatvorené. Podobný osud postihol aj nižšie slovenské patronátne gymnáziá - evanjelické v Martine a katolícke v Znieve. Napriek tomu revúcke gymnázium veľmi významne prispelo k vytvoreniu úctyhodnej slovenskej stredoškolskej tradície, pripomína GBÚ ECAV na Slovensku.
Otec reprezentuje maďarský dvojkríž, syn chce ostať verný slovenskému
Hokejovým fanúšikom je priezvisko Šille určite dobre známe. Timotejov otec Tomáš hrával federálnu ligu za Slovan, neskôr odohral počas dvoch období takmer šesť sezón za Skalicu a dominantnú časť svojej kariéry pôsobí v Maďarsku. Momentálne 42-ročný veterán hráva ešte stále za Székesféhervár a Maďarsko reprezentoval na deviatich svetových šampionátoch v rade. - Šille junior nemieni kopírovať otcovu cestu. Aj keď v prípade prijatia maďarského občianstva by jeho šance na reprezentačné štarty určite vzrástli. „Ja by som sa chcel prebojovať do slovenskej reprezentácie! Aj otec to tak chce a určite ma nenahovára na reprízu jeho dráhy,” odmieta úvahy o možnej výmene slovenského dvojkríža za maďarský.
Jaroslav Paška: Azerbajdžanský prezident sa v kauze Safarov správa ako mafiánsky boss
Slovenský poslanec Európskeho parlamentu (EP) Jaroslav Paška bol jediný z 13 slovenských europoslancov, ktorý sa počas tohtotýždňového plenárneho zhromaždenia EP zapojil do parlamentnej debaty k prípadu azerbajdžanského dôstojníka Ramila Safarova. Paška uviedol, že azerbajdžanský prezident Ibrahim Alijev sa správa ako mafiánsky boss. Väčšina europoslancov - zo všetkých politických frakcií v EP - počas rozpravy k afére Safarova označila za šokujúce, že došlo k omilosteniu dôstojníka, usvedčeného z brutálnej vraždy arménskeho kolegu. Skupina socialistov a demokratov (S&D) v EP dokonca vzniesla otázku, prečo Maďarsko, ktoré bolo ubezpečené, že Safarov si bude odpykávať svoj trest vo väzení v Azerbajdžane, teraz oficiálne neprotestuje proti tomu, že bolo uvedené do omylu. S&D zdôraznila, že správanie maďarskej vlády je v tomto smere veľmi nerozumné. Kým ľavicoví europoslanci pripomínali, že maďarský premiér Viktor Orbán všeobecne porušuje európske hodnoty, frakcia európskych ľudovcov sa snažila poukázať na skutočnosť, že nie je správne útočiť na Maďarsko, ktoré zohralo „marginálnu úlohu” v súvislosti so „zamrznutým” konfliktom medzi Arménskom a Azerbajdžanom. „Prepustenie vraha odsúdeného na doživotný trest azerbajdžanským prezidentom bolo šokujúcou správou pre civilizovaný svet. Ibrahim Alijev tak nepriamo odkázal svojim občanom, ako aj celému svetu, že každý Azerbajdžanec, ktorý zavraždí nejakého Arména, sa v jeho očiach stáva hrdinom a on ho za to odmení a povýši,” uviedol v úvode svojho vystúpenia Paška. Slovenský europoslanec, podpredseda Skupiny Európa slobody a demokracie, upozornil, že azerbajdžanský prezident sa správa ako mafiánsky boss, ktorý odmeňuje svojich poskokov za to, že vražia jeho nepriateľov. „Uvedomujem si, že v Azerbajdžane vládne akási frustrácia z okupácie časti územia arménskou armádou,” pripomenul Paška „zamrznutý” konflikt o Náhorný Karabach. Paška však upozornil, že azerbajdžanský dôstojník Safarov zavraždil svojho arménskeho kolegu počas kurzu NATO v rámci programu Partnerstvo za mier, ktorý sa konal v Budapešti. K zabitiu teda nedošlo kdesi na bojisku, na sporných hraniciach. „Nechcem komentovať konanie maďarskej administratívy, ktorá umožnila návrat tohto zločinca domov, ale rozumiem konaniu arménskej vlády, ktorá prerušila diplomatické vzťahy s Maďarskom,” povedal Paška. Slovenský europoslanec v tejto súvislosti poukázal na to, že veľkorysá a ústretová politika EÚ voči Azerbajdžanu neprispieva ku kultivovaniu politického prostredia v tejto krajine. A dodal, že do budúcnosti by EÚ mala byť oveľa opatrnejšia v očakávaniach, že arménska a azerbajdžanská strana sa ohľadom náhornokarabašského problému dohodnú.
Vydaním azerbajdžanského vraha sa bude zaoberať výbor europarlamentu
Výbor pre ľudské práva Európskeho parlamentu sa vo štvrtok bude zaoberať záležitosťou vydania Ramila Sahiba Safarova, oznámila dnes pre arménsky spravodajský server NEWS.am rakúska členka výboru Ulrike Lunaceková. Výbor bude žiadať od azerbajdžanských úradov, aby zbavili Safarova titulu hrdina a aby ho vzali do väzby. Maďarský parlament a vláda musia požiadať Azerbajdžan o písomné vysvetlenie, prečo porušil svoj sľub, cituje ďalej z vyjadrenia Lunacekovej maďarská tlačová agentúra MTI. „Maďarská vláda urobila chybu, že verila sľubu. Prezident Ilham Alijev a azerbajdžanské orgány sú zase zodpovední za napätie, ktoré sa vytvorilo v tamojšom regióne, ako aj za uctievanie a povýšenie vraha, čo je v rozpore s európskymi hodnotami,” dodala rakúska poslankyňa. Safarov vo februári 2004 na internáte Univerzity národnej obrany Miklósa Zrínyiho v Budapešti počas kurzu v rámci Partnerstva za mier zabil sekerou arménskeho kolegu z kurzu Gurgena Margariana. Arménsky vojak ho údajne provokoval a zneuctil azerbajdžanské národné symboly. Maďarský súd páchateľa v roku 2007 odsúdil na doživotie. V Maďarsku by sa Safarov dostal na slobodu najskôr po 30 rokoch. V posledný augustový deň ho maďarské orgány vydali do Azerbajdžanu, kde si mal odpykať zvyšok trestu. Prezident Ilham Alijev Safarovovi však okamžite po príchode do vlasti udelil milosť a prepustili ho na slobodu, čo vyvolalo ostré reakcie Arménov.
Železnej pästi Kádára hrozí doživotný trest
12. septembra 2012 - (ik - Pravda)
Deväťdesiate prvé narodeniny oslavuje s pocitom neistoty, či svoj dlhý život dožije na slobode alebo za mrežami. Niekdajší maďarský minister vnútra Béla Biszku je dvadsaťtri rokov po zmene režimu prvým pohlavárom komunistického režimu, ktorému zákon začína dýchať na krk. Starca, ktorý je fyzicky i psychicky stále v dobrej forme, polícia v pondelok zadržala a po vypočutí pustila domov s tým, že má súdny zákaz opustiť bydlisko. Biszku, ktorý mal povesť „najtvrdšej päste” dlhoročného komunistického vládcu Jánosa Kádára, trestne stíhajú pre podozrenie zo spáchania vojnových zločinov a zločinov proti ľudskosti. Mal sa ich dopustiť pri krvavom potlačení ľudového povstania z jesene 1956 navádzaním na viacnásobnú vraždu. Konkrétne je podozrivý, že ako člen najužšieho straníckeho vedenia sa podieľal na vydaní rozkazu na streľbu do davu. Generálny prokurátor Tibor Ibolya je podľa agentúry MTI presvedčený, že Biszkuovi bude možné dokázať vinu za masakre v Budapešti a severomaďarskom Salgótarjáne, kde v decembri pri násilnom potláčaní demonštrácii zahynulo dovedna 51 ľudí. V takom prípade by mu hrozilo doživotné väzenie. Posledný žijúci člen ranej Kádárovej vlády, ktorá po tom, čo ju sovietske tanky dosadili k moci, tvrdo zúčtovala s takzvanými kontrarevolucionármi, sa po roku 1989 stiahol do ústrania. Rozruch okolo neho prepukol až pred dvoma rokmi, keď s ním mladí dokumentaristi nakrútili film. Keďže si úskokmi získali jeho dôveru, Biszku sa s nimi úprimne podelili o svoje spomienky i názory. Film vyvolal obrovský škandál. Ľudí pobúrilo, že bývalý člen vlády, ktorá odsúdila na smrť stovky politických protivníkov a desaťtisíce uvrhla do žalárov, hrdo vyhlasuje, že nič neľutuje a nemá sa za čo ospravedlňovať. Aj o popravenom revolučnom premiérovi Imre Nagyovi len sucho poznamenal: „Zaslúžil si svoj osud.” Pravicová vláda premiéra Viktora Orbána sa po príchode k moci zaviazala, že zavedie rovnaký meter pri posudzovaní zločinov totalitných režimov. Vlani v decembri v parlamente presadila zákon prezývaný lex Biszku, ktorý stanovuje, že zločiny proti ľudskosti, medzi ktoré patrí aj krvavé potlačenie ľudového povstania z roku 1956, sú nepremlčateľné. Lex Biszku bol prijatý jednomyseľne, iba socialisti hlasovanie bojkotovali. Svoju neúčasť vysvetlili tým, že hoci tiež sú za to, aby predstavitelia bývalého režimu za spáchané zločiny niesli zodpovednosť, ale odmietajú podporiť propagandistické vsuvky, akými vládnuci Fidesz vyčíta hriechy komunistickej strany „následníckym organizáciám”, medzi ktoré zahrnul aj najväčšiu opozičnú stranu.
V Maďarsku chytili ďalšieho údajného vojnového zločinca
Polícia v Maďarsku zadržala niekdajšieho ministra vnútra a popredného predstaviteľa štátostrany Bélu Biszka, ktorý je podozrivý z vojnového zločinu proti ľudskosti, oznámil dnes poverený budapeštiansky hlavný prokurátor Tibor Ibolya. Podľa jeho slov ak sa 91-ročnému mužovi, zadržanému kvôli streľbe do davu v roku 1956 v Budapešti a v Salgótarjáne, dokáže vina, môže byť za tento trestný čin odsúdený až na doživotné odňatie slobody. Hlavný prokurátor v tejto súvislosti hovorí o míľniku maďarskej justície obdobia po zmene režimu. Prokuratúra podľa Ibolyu iniciuje domácu väzbu podozrivého. „Vzhľadom na jeho vek nie je opodstatnené prísnejšie opatrenie,” dodal. Béla Biszku, ktorý ako šéf rezortu vnútra v roku 1956 riadil čistky po krvavom potlačení maďarskej revolúcie, dnes po zadržaní popieral vinu a odmietal vypovedať. Žalobu na podozrivého podali poslanci opozičného Hnutia za lepšie Maďarsko-Jobbik na základe vlani prijatého zákona o nepremlčateľnosti trestných činov proti ľudskosti. Prokuratúra následne začala vyšetrovanie začiatkom marca z dôvodného podozrenia trestného činu proti ľudskosti vykonaného viacnásobnou vraždou, uviedla maďarská tlačová agentúra MTI. Budapeštianska prokuratúra 27. januára 2011 obvinila Biszka „z verejného popierania zločinov národno-socialistického a komunistického režimu”, ktorého sa mal dopustiť v televíznom rozhovore. Béla Biszku vo verejnoprávnej televízii Duna TV začiatkom augusta 2010 totiž bagatelizoval zločiny komunistického režimu. Za tento delikt podľa platnej maďarskej legislatívy mohol byť odsúdený na dva až tri roky väzenia nepodmienečne. Sudkyňa však vlani 24. februára prerušila súdny proces a obrátila sa na ústavný súd, pretože podľa jej názoru príslušný zákon je v rozpore s ústavou.
Maďari ženú pred súd komunistu potlačujúceho povstanie proti Sovietom
Maďarskí policajti v pondelok zatkli údajne posledného žijúceho priameho účastníka potlačenia protikomunistického povstania z roku 1956. Deväťdesiatročný Béla Biszku je podozrivý zo spáchania „vojnových zločinov” a jeho obvinenie bude podľa prokuratúry možné aj vďaka vlaňajšej novele trestného zákonníka z dielne vládnej koalície pod vedením premiéra Viktora Orbána. Zločiny proti ľudskosti už totiž nepodliehajú žiadnym premlčacím lehotám. Protikomunistická revolúcia z roku 1956 sa začala 23. októbra ako menšia študentská demonštrácia, neskôr sa k nej však pripojili tisíce Maďarov v celej krajine. Armáda Sovietskeho zväzu prišla do Budapešti 4. novembra a obsadila ju. Maďarský odpor trval až do 10. novembra a pri bojoch vtedy prišlo o život asi 2500 Maďarov a 700 Sovietov. Približne 200-tisíc obyvateľov vtedy utieklo z krajiny. Biszku mal mať podľa prokuratúry osobný podiel na vydaní rozkazu na zabíjanie neozbrojených civilistov, ktorí koncom roka 1956 žiadali odchod sovietov z krajiny. V tom čase pôsobil ako minister vnútra. Ide o prvého vrcholného predstaviteľa vtedajšieho komunistického režimu, ktorý sa za svoje skutky bude zodpovedať.
Maďarská opozícia kritizuje zásah protiteroristického komanda kvôli hračkárskej zbrani
Maďarské opozičné strany Maďarská socialistická strana (MSZP) a Politika môže byť iná (LMP) ostro kritizovali Centrum boja proti terorizmu (TEK) za jeho stredajší mohutný zásah na chemickej katedre Budapeštianskej technickej univerzity po tom, čo na prednášku prišiel študent oblečený v kimone s hračkárskou zbraňou. LMP dnes vyzvala vládu, aby TEK rozpustila. Ako citovala tlačová agentúra MTI z vyhlásenia LMP, po tejto udalosti by vláda mala TEK rozpustiť a finančné prostriedky určené na jej fungovanie by mali byť použité na rozvoj polície a na ochranu obetí. MSZP ironicky zablahoželala protiteroristickému centru za zadržanie „Luka Skywalkera”, čo je jedna z hlavných postáv fiktívneho sveta Hviezdnych vojen. V súvislosti s týmto prípadom TEK vydalo vyhlásenie, v ktorom uviedlo, že každé oznámenie berú veľmi vážne a nemajú možnosť ani čas na zvažovanie v prípadoch, keď môžu byť ohrozené ľudské životy. Šéf TEK János Hajdú pre MTI povedal, že zbraň, ktorú mal študent, bola veľmi podobná skutočnej. TEK, ktoré vzniklo v roku 2010 a má na starosti aj ochranu maďarského prezidenta a premiéra, označujú niektorí za súkromnú armádu premiéra Viktora Orbána. Príslušníci TEK v stredu predpoludním obsadili školu do ôsmich minút po oznámení, že je v nej ozbrojený mladík. Podľa niektorých zdrojov bolo do akcie nasadených okolo 100 ozbrojencov. Budovu evakuovali, okolie katedry obsadili ostreľovači a na miesto incidentu prišli aj záchranárske a hasičské autá. Prvák, meškajúci kvôli nakrúcaniu filmu, vošiel do posluchárne so zhruba 130 študentmi, sadol si, vyložil na stôl zbraň a začal si písať poznámky. Mladíka s pištoľou ozbrojené komando zadržalo. Ako sa však ukázalo, zbraň bola hračkárska. Študent pri akcii nekládol odpor. Polícia ho najskôr začala stíhať za výtržníctvo, vypočula ho, napokon ho prepustila.
Polícia prepustila zakladateľa „rómskej gardy”
Maďarská polícia prepustila cez víkend v juhomaďarskom Pécsi na slobodu 45-ročného Ferenca B., ktorého zadržali minulý štvrtok v súvislosti so založením pécsskej rómskej organizácie sebaobrany. Ako dnes uviedol regionálny spravodajský server Pécsma.hu, muža, používajúceho prezývku plukovník Daflics, zadržali kvôli podozreniu z „nezákonného organizovania činnosti smerujúcej k udržiavaniu bezpečnosti a verejného poriadku”. Po vypočutí ho vo štvrtok vzala polícia do väzby. Polícia zadržala v súvislosti s touto kauzou v ten istý deň ďalších päť osôb, ktorých vypočula ako svedkov. Následne ich prepustila. Rómovia v Pécsi si v uplynulých dňoch založili organizáciu zameranú na sebaobranu. „Rómska garda” funguje pod oficiálnym názvom Spolok pécsskych Rómov a nábor členov robí po celej krajine. Polícia avizovala, že použije všetky zákonné prostriedky, aby zabránila vzniku a fungovaniu protiprávnych organizácií. Založenie spolku bolo podľa jej zakladateľov reakciou na skutočnosť, že Maďarská garda, ktorú právoplatne zakázal súd, naďalej funguje.
17. septembra 2012 - (cas.sk)
Eva Varholíková-Rezešová (35), ktorá havarovala v Maďarsku so svojím BMW a pri nehode zahynuli 4 ľudia, sa podľa denníka Blikk začala učiť maďarčinu. Lekcie jej dáva spolubývajúca z väzenskej cely, ktorá je obvinená z drobnej majetkovej kriminality. Varholíková s ňou chodí na prechádzky a dokonca začala aj jesť. Milionárska dcéra sa rozhodla naučiť po maďarsky. Podľa uniknutých informácií z väznice jej takto prejde rýchlejšie čas za mrežami väzenia na ulici Ignáca Nagya a pomôže jej to lepšie sa integrovať. Podľa denníka Blikk ju maďarsky učí jej spoluväzenkyňa a robí to s veľkým nadšením. Za odmenu sa s ňou totiž Eva delí o obsah svojich bohatých balíčkov, ktoré jej rodina pravidelne posiela. Eva sa so spoluväzenkyňou zblížila natoľko, že sa s ňou chodí v predpísanom čase prechádzať na dvor, díva sa na televíziu a pokúša sa komunikovať. Niekoľko základných slov z maďarského jazyka ju vraj naučila mama, ktorá ju navštevuje a s ktorou je pravidelne niekoľkokrát do týždňa v telefonickom spojení a ktorá tento jazyk ovláda. Spočiatku sa zdalo, že Slovenka zvyknutá z domu na maximálny luxus vo väzení neprežije. Mreže, prísny režim, ku ktorým sa pridala ďalšia rana, a to, že jej predchádzajúci partneri získali do opatery dcérky Ellu (5) a Alexandru (13) - to sú všetko veci, na ktoré si musela Eva zvykať. Zdá sa však, že po mesiaci sa situácia zmenila a podľa Blikku milionárka dokonca začala jesť, s čím mala v minulosti veľký problém. Pred mesiacom Rezešová na 44. kilometri diaľnice M3 smerom na Budapešť rýchlosťou 200 km/h vrazila so svojím terénnym BMW do Fiata Punto. Ten okamžite vzbĺkol a traja ľudia v ňom zhoreli ihneď a štvrtá obeť zraneniam podľahla neskôr v nemocnici. Rezešovej rodina podľa zdrojov z dediny, kde obete bývali, vraj ponúkla pozostalým 20 miliónov forintov čo je 70 540 € ako odškodné a krytie nákladov na pohreb. Jeho termín pritom stále nie je známy, doteraz prebiehajú DNA testy. Starosta dediny Csaba Földi dostal od právnika Rezešovej fax, v ktorom sa píše, že jej rodina je ochotná zaplatiť náklady na pohreb, ako aj iným spôsobom odškodniť pozostalých, a to bez ohľadu na výsledok súdneho pojednávania. Ako však tvrdí starosta, pozostalí sa materiálnymi záležitosťami nechcú zaoberať.
Rezešovci ponúkli pozostalým 20 miliónov forintov
„Obesil by som ju“
14. septembra 2012 - (topky.sk)
Obec, v ktorej žili obete tragickej dopravnej nehody Evy Varholíkovej Rezešovej na maďarskej diaľnici, smúti. Domy obetí sú prázdne, tiché, pred bránami horia sviečky. Termín pohrebu stále nie je známy. Právnik Evy Varholíkovej Rezešovej poslal pár dní po tragickej nehode, pri ktorej zahynuli štyria ľudia, fax starostovi, v ktorom rodina Rezešovcov pozostalým ponúkla 20 miliónov forintov (vyše 66 000 eur). Pozostalí obetí sa k celej záležitosti vyjadrovať nechcú. Portál Velvet.hu navštívil obec, v ktorej rodiny žili. Ako sa na portáli píše, domy sú prázdne, žalúzie zatiahnuté a pred bránami sú desiatky zhorených sviečok. Susedia a pozostalí na obete tragickej nehody spomínajú so slzami v očiach. „Poznali sme sa niekoľko rokov,“ povedal pre Velvet.hu sused manželského páru, ktorý zhorel v aute. „Prednedávnom dom renovovali, deti sa sem pravidelne chodia starať o zvieratá, kŕmiť psov a sliepky,“ pokračuje blízky rodinný priateľ. Pri zmienke o pravdepodobnej vinníčke nehody Eve Varholíkovej Rezešovej sa neubráni ostrej reakcii. „Obesil by som ju,“ povedal sused pre portál Velvet.hu. Aj ostatní susedia z dediny spomínajú na oba manželské páry v dobrom. „Všetci sme ich mali radi, pán Juhász bol štyri roky správca obce,“ prezradil ďalší zo susedov obetí. V dedine kolujú klebety, prečo pohreb toľko mešká. Podľa informácií Velvet.hu, polícia stále nevydala telá obetí tragickej nehody a aj rodina termín pohrebu tají. O možnom termíne nevie nič ani súčasný starosta obce Földi Csaba. 30. augusta dostal starosta fax od právnika Varholíkovej Rezešovej, v ktorom ponúkol, že rodina zabezpečí pohreb obetí a ponúkla aj 20 miliónov forintov. Starosta fax poslal pozostalým, tí sa však dodnes nevyjadrili. Eva Varholíková Rezešová na diaľnici M3 pri 44. kilometri smerom na Budapešť 21. augusta nadránom za volantom zrejme zaspala a zozadu narazila do fiata, ktorý po následnom náraze do zvodidiel začal horieť. Tri osoby v aute zhoreli. Jednej žene sa podarilo z horiaceho vozidla vyliezť, ale ťažkým zraneniam dva dni po nehode podľahla v budapeštianskej nemocnici. Expertíza potvrdila, že v krvi Varholíkovej bolo v čase nehody 1,5 promile alkoholu.
V Maďarsku vyniesli prísne tresty pre otca znásilňujúceho dcéru a vraha
18. septembra 2012 - (tasr / mti)
Násilníka, ktorý po roky sexuálne zneužíval vlastnú dcéru a opakovane ju znásilnil, poslal dnes súd v maďarskom Segedíne na 14 rokov za mreže. Druhostupňový súd zamietol odvolanie obvineného, ktorý sa označoval za nevinného, a vyriekol právoplatný verdikt. V súčasnosti 44-ročný muž využíval na trestnú činnosť zvyčajne obdobie, keď mal dávať pozor na dve deti vzhľadom na manželkine služby ako príslušníčky ozbrojených síl z povolania. Po prvý raz tak učinil v roku 2002, keď mala dcérka osem rokov, postupne sa k tomu vracal a od roku 2005 pravidelne nútil dcéru k pohlavnému styku. V nočných hodinách 9. októbra 2010 podnapitý otec prinútil dcéru, aby sa vyzliekla donaha a potom medzičasom 16-ročnú tínedžerku, s ktorou bol sám v dome, opakovane znásilnil. Na prípad sa prišlo po tom, čo sa obeť 9. marca 2011 zverila v Budapešti, kde študovala od roku 2008, so svojimi „zážitkami” školskému psychológovi a na druhý deň podala trestné oznámenie na otca.
Na doživotný trest väzenia odsúdil dnes druhostupňový súd v maďarskom Győri muža, ktorý vlani v lete nožom ubodal v Ászáre expartnerku, ktorá ho predtým opustila. Páchateľ sa na slobodu môže podľa právoplatného rozsudku dostať najskôr za 30 rokov. Druhostupňový súd tak ponechal v platnosti verdikt prvostupňovej inštitúcie z Tatabánye, ktorá muža uznala za vinného z vopred naplánovanej vraždy a navyše aj zneužitia bankomatovej karty, ktorú odobral obeti. Desaťročie spolužitia páru sa podľa súdneho spisu skončilo po tom, čo sa muž žene, ako aj jej synovi vyhrážal, že ich ubodá. Súd expartnerovi neskôr nariadil, aby opustil spoločné bytové priestory. Násilník na to reagoval na druhý deň, keď ženu ráno cestou do práce zastavil a po hádke bodol kuchynským nožom do oblasti srdca. Obeť, ktorá si ešte privolala pomoc, zomrela počas prevozu do nemocnice.

References: súd 
 súd 
 súd 
 súd 
 súd 
 súd 
 Súd